text:
Góð ráð um børn og pengar
Um tú tíðliga byrjar at tosa við barnið um pengar og samansparing, kanst tú leggja lunnar undir góðar peningavanar frá barnsbeini. Við dømum úr gerandisdegnum kanst tú t.d. greiða frá, hvussu nógv tað ber til at fáa fyri 10 kr. ella 100 kr.
Lummapengar
Gevur tú barninum lummapengar, kann tað tíðliga læra at raðfesta keyp og pengar. Lær barnið, at tað er í lagi ikki at hava ráð til alt, og at tað er snilt at ynskja sær leikur o.a. í føðingardagsgávu ella jólagávu.
Gjaldskort og pengar
Tað kann vera torført hjá yngra barninum at skilja, at eitt gjaldskort ikki er tað sama sum ein ótømandi pengakelda. Um tú vísir barninum pengaseðlar og myntir, gerst tað ofta meira ítøkiligt og lættari at skilja.
Tað hálvvaksna barnið kanst tú læra at halda skil á pengunum við at leggja eina einfalda fíggjarætlan. Tað gevur yvirlit yvir dagligu penganýtsluna og kunnleika um, hvat ymiskt kostar.
Hugskot, ið kunnu stuðla undir skilagóðar pengavanar
- Lat barnið hava ein fastan matdag, har tað hevur ábyrgd av at keypa inn og gera nátturða til familjuna.
- Lær barnið um handil og sølu við at lata barnið selja ymiskar lutir, sum tað ikki hevur tørv á longur – t.d. á loppumarknaði.
- Spar saman til barnið í góðari tíð, so pengarnir sleppa at vaksa. Um tú vilt geva barninum møguleika fyri størri vinningi, eru virðisbrøv ein møguleiki.
- Lær barnið at spara saman og um týdningin av at duga at leggja pengar til viks. Á tann hátt fær barnið góðar fortreytir fyri at fáa skynsamar pengavanar seinni í lívinum.
- Tosa við barnið um at ferðast trygt á netinum. Lær tað at verja persónligar upplýsingar, soleiðis at samleikin ella gjaldskortið hjá barninum ikki verða misbrúkt.


c: text/html

text:
Ari av Rana
09.02.2018 - 13:24
Ein meiriluti í ES-tinginum hevur atkvøtt fyri at avtaka summartíðina, men avgerðin er ikki endaliga tikin. Parlamentarikarar ynskja, at ES kannar skiftið betri, og broytir reglarnar, um tað er til fyrimun fyri borgararnar.
Tó er tað kommissiónin, sum hevur endaligu avgerðina.
Les eisini: Evropa umhugsar at avtaka summartíðina
Granskarar hava funnið fýra mátar, sum skifti ávirkar okkum.
Neytini verða ørkymlaði
Neyt eru vanadjór, og merkja væl, at bóndin kemur ein tíma fyrr enn vanligt, tá urið verður stilla ein tíma fram um summarið. Neytini verða tí vakt, tí at tey eru von at sova ein tíma longri.
Hetta hevur tó ikki nakra ávirkan á vælferðina hjá neytunum. Tað er líka sum tá tey verða koyrdar út á bøin um summarið. Tað tekur nakrar dagar, áðrenn tað gerst vani.
Vandamikið fyri heilsuna?
Serfrøðingar hava fyrr sagt, at teir stúra fyri, at okkara svøvnrútma verða broytt, tá farið verður til summar- ella vetrartíð.
Hetta kann føra til trupulleikar við evnini at hugsavna seg, og enntá føra til hjartatrupulleikar.
Í 2016 vísti kanning frá Michigan University í USA, at talið av blóðtøppum í hjartanum vaks við 24 prosentumm í døgunum eftir skiftið frá vetrar- til summartíð. Svenskir, týskir og finskir granskarar funnu fram til sama úrslit seinni.
Ein donsk gransking, sum byggir á 18 ára dáta, vísti harumframt, at talið av fólki, sum fáa diagnosuna tunglyndi á sinnisjúkrahúsum í Danmkar, økist við átta prosentum í mánaðinum eftir skiftinum til vetrartíð.
Summartíð gevur D-vitamin
Tá urið er stilla til summartíð eru fólk um okkara leiðir vakin í teimum tímunum, tá sólin er meiri frammi. Tí er størri sannlíkindi, at fáa eitt sindur av D-vitamin frá sólini.
Nógv eru, sum mangla D-vitamin. Tí er summartíðin, við sínum mongu tímum við dagsljósi, ein góður møguleiki at fáa fylt sítt lagur, so at ein hevur nokk av D-vitaminum til veturin.
Sæst aftur í orkubrúkinum
Úr Danmark er komið fram, at Ørsted – fyrrverandi Dong Energy – sá eina broyting í el-brúkinum hjá dønum. Tey seinastu tíggju árini er el-brúkið fallið við áleið 4-5 prosentum við skiftinum til summartíð.
Men el-brúkið veksur aftur um vetrartíðina, so samlað sæð er el-sparinngin ikki serliga stór. Í Danmark sparir ein vanligur brúkari nakrar hundrað krónur.
Kelda: Danmarks Radio

robotstxt: allowed

filter: keep


text:
Herverk framt á trø
Dan Klein --- 27.08.2017 - 08:15
Í farnu viku hevur onkur gjørt herverk á kommunal trø.
Úr Skotarók boðaðu grannar frá, at herverk hevði verið framt á trøini í fríøkinum. Sum sæst á myndunum, er herverkið framt við sag.
Lítla fríøkið varð skipað fyri 20 árum síðani í samstarvi við kommununa. Hetta var felags átak, har børnini í grannalagnum eisini tóku lut og hava góðar læruríkar løtur at minnast.
Og í dag kunnu tey gleðast um hesa lítlu perlu. Økið er sera væl hildið, er snotiligt og eitt prýði fyri grannalagið. Eldsálir í grannalagnum gera alt arbeiðið.
Almenn gøta gongur frá Skotarók oman ígjøgnum økið til Vestara Ringveg.
Herverk eisini framt oman Hoydalar
Um sama mundi hevur herverk eisini verið á trø við omankoyringina til oman Hoydalar.
Lendisdeildin hjá Tórshavnar kommunu hevur ruddað hetta økið fyri sponsk hindber, men har stóðu eisini stór trø, sum eru sagað niður. Viðkomandi, ið gjørt hevur, verður at svara fyri seg.
Kommunan vil við hesum heita á fólk um ikki at gera seg inn á vøkstur, runnar og trø á almennum økjum. Herverk verður revsað sambært galdandi lóg.
Um ampar eru av trøum og runnum á almennari kommunalari ogn, er at venda sær til Snarskivuna.
Havnin er vorðin grønari, og nógv eru tey, sum frøast um fínu garðarnar í býnum.


text:
TB stóð royndina við Djúpumýru
TB | 23/04/12
TB var leygardagin á vitjan hjá KÍ, og hóast hagtølini tey seinastu árini talaðu fyri einum sigri til heimaliðið, so megnaðu uppflytararnar at stjala eina stigið suður við aftur. Dysturin var merktur av stórum spenningi og risa møguleikum, sum bæði liðini tó onkursvegna megnaðu at misnýta. TB stillaði við krútsterku Óla Johannesen og Dmitrije Jankovic í miðverjuni, og aftanfyri teir var Ivan Stojkovic, sum nokk má sigast at spæla sín lívs dyst. Samanlagt var hetta ov møtimikil uppgáva fyri KÍ, sum ikki kláraðu at bróta roynda og kompakta verjumúrin. KÍ var vandameiri av liðunum, men TB hevði eisini nakrar heilt stórar møguleikar. Mál komu ikki í dystinum, og TB kundi sostatt fegnast um síni fyrstu stig í Klaksvík, síðan í 1995. Stigið er tað seinna í kappingini hjá TB í ár, og við hesum, hálaðu okkara seg upp av niðastu rók.
Kí var omaná frá byrjan
Fyrstu 15 minuttirnar ella so, átti KÍ allar sum teir vóru, og TB hevði hesa løtuna, meira enn nokk at gera, bert við at verja og sparka burtur. Men tá TB so fær møguleikan til at fara í mótálop, og Gilli Sørensen gerst púra leysur, fáa heimamenn ein skelk, og stóra trýstið minkar burtur í nærum onki. Tíverri fyri TB og Gilla, so var vinkulin dekan ov spískur, og tí var tað lættari at bjarga hjá Andras Gango í málinum. Nú byrjaðu TB at fáa meira pláss á miðjuni, og við sera hart arbeiðandi Martini Tausen á odda, fingu okkara steðgað KÍ hægri uppi á miðjuni. Nakrar vandamiklar deyðbóltstøður kundu enda við, at TB fekk hol á, men hepnið var ikki so stórt í fremra partinum á vøllinum. Í verjupartinum var alt tó undir kontrol, tí har stýrdu teir royndu harrarnar hjá okkum. TB royndi seg við onkrum langskoti eisini, áðrenn hálvleiksteðgin, men mál komu ikki burturúr.
Royndu at avgera
TB byrjaði seinna hálvleik, eins og teir endaðu tann fyrra, við at trýsta KÍ høgt uppi. Hetta trýst leyp hvøkk á heimaliðið, sum ikki veruliga fekk nakað mótspæl fyrstu løtuna. Tá 10 minuttir av øðrum hálvleiki vóru spældir, fær TB eina av mongu deyðbóltstøðum sínum hesa løtuna. Bojan Timic var settur at skjóta úti í høgra borði, og hann sendi ein framúr bólt innfyri, har Martin Tausen onkursvegna fekk rivið seg leysan av KÍ verjuni. Undir stórum trýsti fekk Martin tó ikki bent stútara sínum undir tvørtræið, og KÍ yvirlivdi sostatt. Kanska var tað hetta, sum fekk heimaliðið at rakna við, og TB at trekkja seg eitt sindur longur aftur á vøllin. Hvussu er og ikki, so megnaðu KÍ betur at fáa fatur á bóltinum á miðjum vølli, meðan TB kanska føldu seg nøgdari og nøgdari við eina stigið, sum hálvleikurin rann.
Ivan var dagsins maður
Tá heiðurin fyri dagsins leikara skal deilast út, so man lítil ella ongin ivi vera í, at hendan
heiður má serbiski Ivan Stojkovic eiga. Ivan spældi ein framúr dyst, og bjargaði nakrar ferðir KÍ royndum, sum barasta SKULDU geva mál. Við at plasera seg fyrimyndarliga, vardi Ivan so væl, at undirritaði ikki undrast, um hann møguliga spældi sín lívsins dyst leygardagin. Hann lat seg ikki lumpa av fintum, men stóð stinnur, og vardi tí sera væl. Harafturat las hann spælið heilt væl, og kom langt úr málinum ta einu ferðina, tá KÍ mundi komið gjøgnum. Ivan var fyrstur, og so kundi TB skipa seg av nýggjum.
Ungar kreftir imponeraðu
Tá góður tími var spældur í Klaksvík, gjørdi TB sína fyrstu útskifting, og tá kom 16 ára gamli Poul Ingason inn fyri Bárð Dimon. Poul stóð seg væl, og serliga hansara ótrúligu evnir at hoppa upp, skaptu fleiri ferðir truplar verjustøður fyri heimaliðið. Hesin ungi og evnaríki áloyparin er heilt avgjørt ein spennandi leikari, sum vit fara at síggja meira til í ár.
Tá gott og væl 20 minuttir írestaðu, kom 21 ára gamli Benjamin Petersen inn fyri Dan Mortensen, og Benjamin smæddist ikki, men spældi væl, og stuðlaði væl, bæði frammi og longur afturi á vøllinum.
Síðstu 12 minuttirnar slapp eisini 16 ára gamli Patrik Johannesen inn, og hann avloysti pápabeiggjan, Óla Johannesen. Patrik kom inn, tá størsta KÍ trýstið byrjaði, og hóast hetta, so stóð hann seg sera væl, og stuðlaði liðnum fyrimyndarliga.
Allir hesir ungu harrar fingu ikki møguleikan til at vísa so øðiliga nógv av offensivu dygdunum í Klaksvík, men defensivt og taktiskt komu teir allir sera væl frá uppgávuni, og saman við øllum hinum á liðnum, hálaðu teir ein flottan javnleik heim.
Næsti dystur verður sunnudagin, og tá sær loksins út til, at tað røkist fyri einum heimadysti á Tvøroyri. Vøllurin inni við Stórá sigst verða góðkendur til Effodeildina í vikuni, og tí verður tað sostatt ÍF, sum fáa heiðurin at innvíga nýggja vøllin í Trongisvági.
Góða eydnu dreingir, og drívið á!!!
HAGTØL
Effodeildin – 5. umfar:
ÍF-Víkingur 1-2 (0-1)
0-1: Joseph Bassene (43.)
0-2: Hjartvard Hansen (71.)
1-2: Høgni J. Zachariassen (81.)
FC Suðuroy-B68 0-1 (0-0)
0-1: Christian Høgni Jacobsen (57.)
NSÍ-HB 2-4 (2-0)
1-0: Árni Frederiksberg (43.)
2-0: Klæmint A. Olsen (44.)
2-1: Andrew av Fløtum (72.)
2-2: Hallur Hansson (83.)
2-3: Hallur Hansson (86.)
2-4: Andrew av Fløtum (90.)
KÍ-TB 0-0
B36-EB/Streymur 1-2 (0-0)
0-1: Leif Niclasen (63.)
0-2: Leif Niclasen (70.)
1-2: Jonas Flindt. Rasmussen (75.)


text:
15-05-2018 - 10:54 - Jóanis Nielsen
Fleiri spennandi útlendsk og føroysk nøvn fara á pall á Vaglinum í Havn leygarkvøldið 21. juli, tá Tórshavnar Ítróttarráð fyri fimtu ferð skipar fyri Tórsfest. Longu nú er greitt, at Icona Pop, Carpark North, Burhan G, Smokie, Burak Yeter, Jacob Dinesen, Danny & The Veetos og Signar í Homrum verða millum nøvnini.
Og í dag kunngera fyriskipararnir, at danska songkvinnan Maria Montell eisini fer at luttaka.
Songkvinnan Maria Montell hevur givið út 8 fløgur sum solistur og sangskrivari. Løg sum “Jeg er her for dig”, “Sådan går det hvergang”, “Svært at være gudinde”, “Kys mig op til himlen”, “Her er gude godt, at være” og “Imens hun sang (Di da di)” hava verið nógv spæld á donskum útvarpsrásum í 90’unum.
Størsta hittið hjá Maria Montell er uttan iva “Di DaDi”, tí lagið gjørdi, at Maria Montell eisini bleiv kend uttan fyri Danmark. Lagið gjørdist millum annað sera kent í Asia og tað hevur eisini verið nýtt í fleiri lýsingum fyri Elida, Pepsi, Panasonic, Kloster Beer, Autan Fresh og Aiwa.
Maria Montell hevur seinnu árini verið sera virkin sum jazz songkvinna millum annað í ”Jazz Galla” saman við Benjamin Koppel. Hon hevur ein stóra kærleika til jazz og bossa nova, og tað hoyrist serliga væl á teimum seinnu útgávunum.
Maria Montell var eitt tíðarskeið unnustan hjá Fredriki krúnprinsi, men er í dag gift við filminstruktørunum Tomas Villum Jensen.
Nú verður so møguleiki at uppliva donsku songkvinnuna á Vaglinum í Havn í summar.
Á Okkara Tórsfest verður eisini spæliland og tiltøk fyri børn á skránni um dagin, meðan stóru konsertirnar verða um kvøldið.
Forsølan til Okkara Tórsfest 2018 hevur gingið sera væl og síðstu tíðina er so nógv selt, at forsølan er byrjað at ganga undan. Atgongumerki til Okkara Tórsfest 2018 fáast í Fast-handlunum kring landið, Power í SMS, Kunningarstovuni í Steinatúni og á ebillett.fo.


text:
Stórhøllin nýggjar møguleikar - 141 dystir leygardagin
Umbygda og nýggja Høllin á Hálsi gevur flogbóltinum nýggjar og góðar møguleikar at hava stórar kappingar - og júst hetta verður roynt í dag, leygardagin.
Stóra satsið hjá Flogbóltssambandinum - Flogbørn - fer í dag at hava sína størstu kapping, sum øll verður gjøgnumførd í einari høll.
Um 80 lið í aldrinum undir 12 ár fara í tíðarskeiðnum frá kl. 12.30 og 5,5 tímar fram at spæla flogbólt á 10 vøllum í Stórhøllini á Hálsi, og íalt 141 dystir verða leiktir.
Feløgini, sum eru við eru hesi:
Ternan, Toftir
KÍF, Kollafjørður
Dráttur, Miðvágur/Sandavágur
Fleyr, Tórshavn
B71, Sandoy
SÍ, Sørvágur
TB, Tvøroyri
Mjølnir, Klakvík
ÍF, Fuglafjørður
Høvuðsfyrireikarar í kappingini eru Anne Frederiksen og Peter Morell.
Kappingin verður liðug umleið klokkan 17.45.


text:
Klintrifelag Føroya varð sett á stovn 27. maj 2014 og í tí høvi vilja vit bjóða nýggjum limun vælkomnum. Endamálið við felagnum er at skipa umstøðurnar fyri klintring í Føroyum og gera nágreiniligar frágreiðingar um klintristøð, atkomumøguleikar og vegleiðarar til einkultu leiðirnar. Eisini verður miða eftir at halda skeiðir og útferðir ið geva møguleika at koma út í nátturina á ørvisið hátt, har ein fær bæði likamliga og sálarliga avbjóðingar. Felagið hevur eisini ætlan at ogna sær nakað av felagsútgerð ið kan lánast av limum felagsins. Harafturat fáa limir okkara avsláttur í hesum handlum ið selja klintriútgerð; Friluftsland (20%), Fjeld&Fritid (20%) og Eventyrsport (10%). Flest kunnu gerast limir í Klintrifelagnum (sí viðtøkur).
Heitt verður tí á allar klintrarar og fólk við áhuga fyri klintring í Føroyum at stuðla hesum átakið.
Limagjald 250,- kr um árið (1. Jan. – 31. Dec.)
Gjaldast á konto í Nykredit:
Reg: 5479 Kontonummar: 0913275
Viðmerkja: Navn.
Tá ið goldið er, vilja vit fegin hava ein teldupost á info@faroeclimb.com við hesum upplýsningum:
Navn:
Bústað (bert bygd ella bý):
Føðingardag:
Klintriroyndir:
Limur ið kunnu hugsa sær at luttaka á ymiskan hátt í felagnum vilja vit fegin eisini hoyra frá, so vit saman kunnu menna klintring í Føroyum.


text:
Gud grøddi dóttur Siroos
18.08.2017 - 11:12 - Ásbjørn Jacobsen
Hann varð loystur frá rúsevnum, og ein hóttandi hjúnaskilnaður varð steðgaður.
Bíbliunnar boðskapur gongur sum steppueldur yvir Iran, og fólk í túsundatali koma til trúgv á Jesus hesi árini. Eg havi júst hitt ein teirra, Siroos. Les her um undurfullu ferð hansara móti trúnni.
Meðan hann sigur mær og Henry frá søgu síni, sæst ikki, hvat ið Siroos hevur upplivað. Hann smílir og sigur ágrýtin frá síni merkisverdu ferð til trúnna á Jesus. Hann sigur soleiðis: Til fyri 14 árum síðani var eg muslimur. Eg var bundin av heroini. Áðrenn eg gjørdist rúsevnismisnýtari hevði eg roykt sigarettir í 12 ár.
Mamma góðkendi ikki konu mína, og av tí at vit búðu hjá foreldrum mínum, var hetta ein avbjóðing fyri okkum sum familja, at hon og mamma ikki høvdu tað gott saman. Vánaliga sambandið millum konu mína og mammu førdi við sær, at kona mín vildi skiljast.
So hendi tað, at ein kona bjóðaði okkum í kirkju í Teheran, og vit fóru við dóttur okkara, sum var 1 ½ mánað. Eg visti einki um kirkjuna. Meinigheitin byrjaði at lovsyngja - eg elskaði tað! Prestur spurdi meg, hvussu gekst. Eg segði honum alt, sum tað var, at kona mín vildi skiljast, at dóttir mín var sjúk, og at eg var rúsevnismisnýtari. Hann spurdi, um hann kundi sleppa at biðja fyri mær.
Undan prædikuni spurdi prestur: "Trýrt tú, at Gud kann grøða dóttur tína?" Eg segði ja. Sum muslimur trúði eg, at Gud kundi alt. So segði prestur við meinigheitina, at øll skuldu biðja, og øll meinigheitin bað og segði "amen".
Á gudstænastuni prædikaði prestur út frá Jes. 40 og talaði um synd, um okkara synd. Í Jes. 40 stendur: "Alt hold (t.e. øll menniskju) er gras, og allur yndisleikur tess sum blóma á markini. Grasið visnar, blóman følnar, tá ið andi Harrans blæsur á tey. Sanniliga, menniskjan er gras. Grasið visnar, blóman følnar, men orð Guds várs stendur allar ævir." (Jes. 40,6-8) Eftir gudstænastuna komu fólk til mín og søgdu: "Eg sá, at dóttir tín varð grødd." Eg svaraði: "Tað haldi eg ikki."
Ein av leiðarunum í kirkjuni segði: "Far yvir til læknan og bið hann kanna dóttur tína." Eg spurdi: "Hvat meinar tú? Er dóttir mín grødd eftir at hava verið her í kirkjuni í tveir tímar?" Hann segði: "Dýrd Guds hevur gjørt tað."
Tað kostaði pengar at fara til læknan, so eg drálaði, men fór kortini. Læknin segði: "Tú vart her fyri 14 døgum síðani - droymir tú? Tú spillir pengar tínar, tá ið tú biður meg kanna dóttur tína enn eina ferð." Eg fekk tó yvirtalað læknan, sum segði: "Tað er í lagi, eg vinni pengar, tú søplar tínar pengar burtur." Læknin kannaði dóttur okkara og segði: "Á ... Hetta er yvirnatúrligt." Hann fór eftir sjúkradagbókini, hugdi í hana og segði: "Hjartað í henni var ikki heilt, men nú er tað grøtt." Eg var skelkaður. Var hetta eitt undur í lívi mínum? Í lívinum hjá dóttur míni? Gud, ert tú her?
Eg fór aftur í kirkju. Leiðarin í kirkjuni spurdi: "Hvat er hent?" Tá ið hann hoyrdi um undrið, hoppaði hann og segði: "Halleluja!"
Eg segði: "Greið mær frá, hvat ið er hent. Var tað heilaga staðið hjá muslimum ella Jesus, sum grøddi hana?" Hann segði: "Tú fórt til eitt heilagt stað hjá muslimum. Teir søgdu, at dóttir tín fór at doyggja. So kemur tú her, og hon gerst frísk. Hvat heldur tú sjálvur?" Hann gav mær eina Bíbliu, og eg las hana úr enda í annan.
Tvær vikur seinni fór eg aftur í kirkju. Ein maður spurdi meg: "Vilt tú geva Jesusi lív títt? Veitst tú, at tú ert ein syndari? Trýrt tú, Jesus doyði fyri teg og tók synd tína og reis uppaftur triðja dagin?" Tá ið eg segði ja, segði hann: "Latið okkum biðja." Síðani segði hann: "Vælkomin í tína familju!" Eg spurdi: "Tína familju?" Hann segði: "Nei, Guds familju."
Síðani segði eg við Gud: "Um tú ert Gud, fría meg so frá rúsevnum og gev mær konu mína aftur." Alt hetta hendi. Innan tríggjar mánaðir varð dóttir mín grødd, eg gjørdist kristin og fekk konu mína aftur. Konan gjørdist eisini kristin.
Eg legði 10% av løn míni til viks, keypti eina rúgvu av Nýggja Testamentum fyri pengarnar og býtti tey út. Eg hevði eina goymslu við Nýggja Testamentum, og eg lutaði evangeliið við mong menniskju. Eg fór undir at planta meinigheitir og býta út Bíbliur um alt landið.
Í 2010 t. 25. des. leyp løgreglan á hús míni, men tíbetur var eg ikki inni. Løgreglan ringdi úr heimi mínum og spurdi: "Hvar ert tú?" Løgreglan segði, at ein tjóvur hevði verið har. Eg spurdi grannan, hvat ið hann hevði sæð - og hann kundi ikki vátta søguna hjá løgregluni.
Eftir hetta høvdu vit einki val. Vit høvdu nevniliga eingi pappír, bara koyrikort. Løgreglan hevði lagt hendur á alt og tikið tað, eisini teldurnar. Uttan pappír bar ikki til at leiga eitt stað at búgva. Vit búðu hjá vinum og sluppu undan løgregluni, tá ið teir ætlaðu at blaka meg í fongsul fyri arbeiði mítt við bíbliusmugling og meinigheitsplanting.
Ein mánað seinni fekk kona mín tann boðskapin frá Gudi, at vit skuldu fara úr Iran. Eg segði: "Gud, eg elski Iran." Kona mín fekk sama boðskapin eina ferð afturat. Triðju ferð fekk eg hann eisini. Eg segði: "Gud, um tú sigur tað, so fari eg." Vit gingu eftir fjøllunum. Tað var vetur, og vit gingu alla náttina. Tá ið vit komu til Turkalands, vórðu vit handtikin. Tey søgdu: "Vit fara at senda tykkum aftur." Eg segði við Gud: "Íðan, tú segði, at vit skuldu avstað." Gud segði: "Lít á meg."
Ein kvinnuligur løgreglumaður arbeiddi á einari farteldu. Eg spurdi: "Kann eg sleppa at brúka hana í fimm minuttir? Fyrst segði hon nei, men Gud nam við hana. Eg skrivaði ein teldupost til ein persón í útlandinum, sum togaði í nakrar træðrir, og síðani ringdi FN til marknavørðin og segði: "Vit taka okkum av teimum, send tey ikki aftur til Iran."
Siroos býr nú í einum tryggum landi og arbeiðir sum internetsevangelistur í Elam, sum er samstarvsfelagi hjá Dansk Europamissión fyri Iran. Mamma hansara, systir og beiggi hava tikið ímóti Kristusi. Siroos endar við hesi áheitan: Vit liva í einari tíð, har nógv kristin sova. Í 1. Pæt. 5,8 stendur: "Verið ódruknir, vakið! Mótstøðumaður tykkara, djevulin, gongur um sum ein ýlandi leyva, leitandi eftir tí, sum hann kann gloypa." Vit mugu luta evangeliið við menniskju hvønn dag. Eg kenni lygnir islams - eg var deyður, nú livi eg. Biðið fyri okkum. Alt er møguligt fyri Gudi.
"Dansk Europamissions" 6/2016
Samuel Nymann Eriksen
Effie Campbell umsetti.


text:
Annika Thor er fødd 2. juli 1950 í Gøteborg.
Hon er serliga kend fyri bøkurnar um Steffi og Nelli, sum koma til Svøríkis sum flóttar undir øðrum veraldarbardaga og búsetast á eini oyggj í svenska skergarðinum.
Bøkurnar eru gjødar til sjónvarpsrøð og hava eisini verið vístar í føroyska sjónvarpinum.
Útgávur:
1999 S P ella K sannleiki ella avleiðing
2002 Oyggin í havinum
2002 Nykrósutjørn
2002 Havsins dýpi
2003 Opið hav
2004 Reytt hjarta bláur firvaldur
2005 Eldfuglurin
2005 Kitlar í búkinum klumpur í hálsinum
Ummæli/umrøða:
Kjell Olaf Jensen: Den harde virkeligheten rundt os. www.barnebokkritikk.no/9.okt.2003
Heiður:
1997 BMF-plaketten fyri Ein oyggj í havinum
Augustpriset fyri S P ella K Sannleiki ella avleiðin
1998 BMF-plaketten fyri S P ella K Sannleiki ella avleiðing
1999 Nils Holgarson-plaketten fyri havsins dýpi
Deutscher Jugendlitteraturpreis
2000 Astrid Lindgren priset
2005 Maria Gripe priset


text:
Ingi Samuelsen
17.07.2017 - 10:12
Tíðindi > Uttanlands - Búskapur
Landbúnaðurin í Italia og Spania er komin í trupulleikar eftir tvey ár við óvanligum turki. Mett verður, at búnaðarframleiðslan fer at minka við 60 prosentum.
Italski búnaðarfelagsskapurin Coldiretti metir, at turkurin kemur at kosta landsins bóndum yvir eina milliard evrur.
Turkurin í Suðurevropa hóttir við at minka kornframleiðsluna í Italia og pørgum av Spania niður á lægsta støði í minst 20 ár. Eisini framleiðslan av oljuberum og mandlum verður væntandi rakt, skrivar Ritzau.
Castile og Leon, landspartarnir í Spania við størstu kornframleiðslu, verða harðast raktir. Millum 60 og 70 prosent av grøðini er mist.
- Hetta árið er ikki vánaligt. Tað er ein vanlukka. Eg kann ikki minnast eitt ár sum hetta síðan 1992, tá eg var lítið barn, sigur Joaquin Antonio Pino, sum dyrkar korn í Sinlabajos, Avila.
Hann sigur, at akrar hansara ikki verða heystaðir, tí úrtøkan ikki rindar fyri løn til starvsfólkið, sum skal til.
Eisini framleiðslan av oljuberum – oliven – er rakt, og her gongur tað harðast yvir Italia, har minkingin er 60 prosent, skrivar Ritzau.
- Vit hava í ár vatnað planturnar, og tað hava vit ikki roynt fyrr, sigur ein oljuberjabóndi í Umbria. Har rokna tey við, at tey bert klára upp í 50 prosent av vanligu framleiðsluni.
Sambært granskarum, fara hitabylgjur av hesum slag at gerast meira vanligar komandi árini, skrivar Ritzau.


text:
Tíðindi: Almenn tíðindi I 21. mai 2012
Eykaaðalfundur í Havbúnaðarfelagnum
Fríggjadagin 18. mai hevði Havbúnaðarfelagið eykaaðalfund. Á skránni vóru broytingar í lóg felagsins umframt val av nevnd.
Hans Jákup Mikkelsen, sum herfyri varð settur sum nýggjur stóri í Marine Harvest í Føroyum, hevur nú fingið fast sæti í nevndini fyri Ragnar Joensen, sum hevur tikið seg úr nevndini.
Regin Jacobsen, stjóri á Bakkafrost, stóð fyri vali, og hann varð afturvaldur í nevndina. Nevndin hevur skipað seg við trimum limum uttan formann. Nevndarlimirnir eru Regin Jacobsen, Atli Gregersen og Hans Jákup Mikkelsen. Varalimur er Odd Eliasen.
Broytingarnar í lógini fyri Havbúnaðarfelagið høvdu til endamáls at javnseta limirnar í felagnum, soleiðis at eitt stórt felag ikki hevur allan avgerðarrættin, men at smá feløg hava eins stóra ávirkan og stór feløg í nevndararbeiðnum. Harumframt vóru broytingar gjørdar í samband við, hvør kann vera A-limur. Frameftir kunnu bert framleiðarar, ið framleiða alifisk til matna, vera A-limir, meðan feløg, ið hava eitt ávíst tilknýti til alivinnuna, hereftir eru B-limir.


text:
Orð og lag: Björn Afzelius
Týtt: Steintór Rasmussen
Tá eg hugsi um barnadagar mínar
Er tað ræðumyndir, ið eg minnist best
Og tær løtur, eg varð bukaður og bangin
Í huga mínum, mangt seg hevur fest
Tí sum barn tú vilt taka fyri givið
At í kærleika skapast tín verð
Men tann dagin, tú skalt stíga út í lívið
Ert tú sum eitt friðleyst dýr á tíni ferð
Standa vaksin har og peika tær á vegin
Hava meiningar og vilja seta mið
Allir dreymarnir og teirra brostnu vónir
Skulu fremjast í tær og fylgja við
Ert tú lýðin fært tú rós og allan heiður
Í uppreistri missir tú alt
Ongin elskar eitt barn, sum ikki eydnast
Ongin elskar eitt barn, sum er frælst
Men hvør megnar av røttum at vita
Hvat rúmast, hvat skapast vit til
Hvor kann beina ein fram til eitt eydnurikt liv
Hvat menniskja evnar og vil
Lat tínar blómur festa rót i góðum lendi
Og lat plantur tínar grógva vilt og vítt
Tí í vakstarhúsi saknast sól og vindur
Í náttúruni tær kunnu vaksa fritt
Tey, tú elskar, skulu at royna sínar veingir
So tey einaferð finna sítt flog
Sum tú virðir tíni egnu tú vilt sanna
At tey eisini vilja virða teg so


text:
Hent at vita
Grand C4 Picasso
Meira um bilin
(Prísirnir í tekniske specifikationer eru danskir, og tí ikki eftirfarandi)
PERFEKTI BILURIN TIL TEY SUM ERU NÓGV
Grand C4 Picasso er perfekti bilurin til tey, sum hava brúk fyri einum bili, har pláss er til 7 persónar. Bilurin fæst í trimum útgávum: Intensive, Seduction og Exclusive.
Við útgerð sum 12" LCD skerm, LED og/ella 3D lyktir, bakkisensorar, bakkikamera, glastak, panorama-forrút, fartpilot, automatisk gear, Lounge-pakka, barnapakka o.s.fr. ber til at velja júst ta útgávuna, sum passar best til tín tørv.
Sermerkt fyri Grand C4 Picasso er at hann er rúmligur, ljósur og sera góður at koyra. Hann hevur 7 setur, og aftastu setrini kunnu leggjast niður, soleiðis at bilurin hevur eitt sera rúmligt viðførisrúm.
Bilurin hevur eitt CO2 útláti heilt niður í 110 g/km og koyrur upp til 23,8 km pr liturin.
Hevur tú spurningar um bilin, sum ikki vera svaraðir á hesu síðu, ella kundi tú hugsað tær at roynt bilin, ert tú altíð vælkomin at seta teg í samband við okkum.
Samband
Hevur tú fyrispurningar ert tú vælkomin at seta teg í samband við okkara søluleiðara.
Finn Baldvinson
Søluleiðari
Tel. 36 36 67
Fartel. 28 36 66
Teldupostur. finn@waagbilar.fo


text:
31.1.17
26.1.17
Tonsatungur sublimitetur
Richard Serra á Tate Modern
Eg skal eitast at skriva uppgávu um hugtakið Tað sublima, og hvussu tað vekir ótta og ræðslu samstundis sum at tað er stórfingið og hugtakandi. Eg fór at hugsa um hesa installatiónina hjá Richard Serra, sum stendur á Tate Modern. Eg havi vitjað installatiónia fleiri ferðir, og hvørja ferð vekir hon eina kenslu av panikk og hugbinding. Tað sær út sum, at tonsatungu pláturnar úr jarni eru á markinum til at skrambla saman, men sambært nágreiniligum útrokningum fara tær ongan veg. Instinktivt havi eg hug at renna avstað, men av forvitni havi eg hug at dvølja. Sublimt.
17.1.17
Tómir teigar
November 2015
Empty Lot er ein stórur, geometriskur skulpturur, eitt grid av tríkantaðum planturimaverkum fylt við jørð, sum er savnað úr ymiskum parkum í London. Verkið varð installerað á Tate Modern í 2015-16. Í seks mánaðir fekk jørðin í tríhyrningunum sól og vatn. Frá viku til viku broyttust teir - gróður tók við í fleiri av teimum. Installatiónin sigur nakað um markið millum nature og culture, eins og tilvild, broyting og ávirkan.
15.1.17
Hvat so list
Karin Sander, framsýning á I8 í Reykjavík
August 2016
Ein røð av grønmeti og frukt, ið er neglt á veggin. Veggjarprýðingin sær út til at sveima í leysari luft. Uttanfyri framsýningarhølið setti eg mær sjálvum spurningarnar um tað forgeingiliga var gjørt úr plastikki, eins og frukt sýnd fram í vørhúsum, ella um hetta møguliga var eitt slag av fotorealismu. Men hetta er the real deal. Karin Sander nýtir lutir úr gerandisdegnum, og leikandi lætt spælir hon við okkara uppfatan, soleiðis at sansing og sankenning gerast virkin í møtinum við listina hjá henni. Prosessin, frá vernissage til finissage, er avrikið hjá listafólkinum, og aftaná hetta eru verkini ikki til longur.
Subscribe to: Posts (Atom)


text: So er hon her, nýggja útgávan hjá Leonard Cohen Old Ideas sum download, fløga og 180 gramm LP pláta. Ella allarbest: á Spotify her og nú. Tíggju sangir í going home mood hjá einum 77 ára gomlum manni, sum aldri troyttast, men hvønn morgun er nýggjur. Eisini á hesi tólvtu útgávuni, telja vit ikki konsertupptøkurnar við, átta ár eftir at vit síðst hoyrdu nýtt frá honum. The European blues hevur kanadiumaðurin onkuntíð kallað lágmælta stílin við ljómborði og kvinnukóri. Fyrsti sangur, Going Home, er samrøða úr erva við aldrandi Leonard. Vágið, men væleydnað. Síðani koma sangirnir, sum í heiti lýsa innihaldið: Amen, Darkness, Lullaby og í endanum Different Sides. Øðru megin ósjónligu strikuna, 'the meek and the mild' og hinumegin 'the Word'. Valið er títt, nú tað tendrar ella slóknar hjá Cohen. Hetta er frálíkt.


text:
Næmingur í BankNordik
Sum næmingur í BankNordik fært tú eina góða útbúgving í einari nýmótans og altjóða fyritøku. Lærutíðin er tvey ár og er bæði ástøðilig og praktisk. Útbúgvingin gevur góðar framtíðar starvsmøguleikar, eins og tú eftir lokna útbúgving hevur eitt sterkt grundarlag at byggja víðari á. Fyri at fáa lærupláss í bankanum skalt tú hava eina miðnámsútbúgving.
Umsókn
Í umsóknini vilja vit fegin hava at vita:
-
Hví tú ynskir lærupláss
-
Hvørjar lærugreinir í skúlanum tær dámar best
-
Hvørji frítíðarítriv tú hevur
-
Møgulig arbeiði eftir skúlatíð ella í frítíðini
-
Okkurt um teg sjálva/n, sum tú metir hevur okkara áhuga
-
Navn, bústað, føðingardag og telefonnummar
Umsókn við lívsrensli (CV) og avritum av prógvum kann sendast til hr@banknordik.fo ella til: BankNordik, Starvsfólkadeildin, Oknarvegur 5, FO-100 Tórshavn.
Les meira um útbúgvingina og møguleikar eftir lokna útbúgving
Eftir lokna lærutíð
Tá ið lærutíðin er av, ert tú útlærdur bankaatstøðingur og kanst søkja fast starv í bankanum. Fært tú fast starv í bankanum, eru fleiri møguleikar fyri víðari útbúgving. Eftir tvey ára lærutíð hevur tú lært nógv um bankavirksemi, men ikki alt.
Samfelagsgongdin sum heild og tøkniliga menningin hava við sær, at tú kanst útbúgva teg upp aftur betur. Vit mæla til, at tú gert hetta bæði fyri teg og bankan.


text:
Ingi Samuelsen
21.04.2017 - 13:09
Tíðindi > Eysturoy - Leirvík
Eysturkommuna hevur ætlanir um at byggja høll oman á fótbóltsvøllin í Leirvík. Umboð fyri kommununa hava verið í Noregi og hugt eftir slíkum multihøllum, og roknað verður nú við, at finnast kann ein loysn í Leirvík til ein kostnað um tær 40 milliónir krónurnar.
Tað skrivar Dimmalætting í dag.
Talan er um at keypa eina høll, sum kann setast upp sum ”samlisett” upp á lutfalsliga stutta tíð. Hetta er nakað sama loysn, sum Vágs kommuna eisini arbeiðir við.
Eysturkommuna hevur enn ikki tikið endaliga avgerð um at byggja høllina. Fyrst skal ein tørvskanning gerast, sigur Jóhan Christiansen, borgarstjóri við Dimmalætting.
- Tað kann væl vera, at vit hava eina hóming av, hvat fólk ynskja, men við einari somikið stórari íløgu, umframt tað, sum tað kostar at reka, vilja vit gjarna vita, um vit hava borgararnar við, sigur Jóhan Christiansen við Dimmalætting.
(Mynd: hugaaconstruction.com)


text:
Tær sjey deyðssyndirnar
Tær sjey deyðssyndirnar (peccatum mortiferum) vóru sjey lastir, sum tey kristnu í miðøldini funnu til tess at leiðbeina menniskjunum til æviga sælu. Tær sjey deyðssyndirnar eita:
- Leti (acedia)
- Hugmóð (superbia)
- Vreiði (ira)
- Oyðslan (gula)
- Girnd (luxuria)
- Kraddan (avaritia)
- Øvund (invidia)
Fyri at slóða menniskjunum vegin til Gud varð roynt at gera tær lættar at minnast við at gera eitt akrostiskt orð úr teimum, nevniliga SALIGIA, sum er fyrsti bókstavur í teimum øllum á latínskum, tó í eini aðrari raðfylgju enn á føroyskum, týskum og hinum vanligu málunum, har tað hevði blivið ASIGLAI í staðin fyri.
Rómversk-katólska kirkjan fann sjey dygdir, sum eru mótsettar syndunum. Hesar eita:
- Ídni
- Eyðmýkt
- Blídni
- Hógv
- Frómi
- Gávumildi
- Tol
Í 1589 fann Peter Binsfield ein demon til hvørja synd:
- Belfegor
- Lucifer
- Sátan/Amon
- Belsebubb
- Asmodeus
- Mammon
- Leviatan


text:
Brunatrygd
Brunatrygd er eitt øki, ið hevur stóran samfelagsligan týdning. Sum føroyskur brunamyndugleiki umsitur Arbeiðs- og brunaeftirlitið yvirskipaðu reglurnar um fyribyrging á brunaøkinum.
Fyribyrgjandi parturin kann vera tann, sum hevur størstan týdningin fyri, at skaðahendingar ikki koma fyri. Betri fyribyrgingin er, færri skaðahendingar koma fyri, og minni kostnaðarmikið verður tað fyri samfelagið.
Fyribyrging kann býtast sundur í fylgjandi undirøkir:
- eldhættisligt virksemi
- Skipan av virksemi
- brunasýning


text:
Ingi Samuelsen
14.02.2018 - 10:04
Ítróttur > Ítróttur > Vetrarítróttur
Á olympisku leikunum í PueongChang í Suðurkorea eru kappingarnar í kurling – íssteinaleiki – nú av álvara farnar í gongd.
Í nátt var norðurlendskt grannastríð við tað at bæði hjá kvinnum og monnum spældu Danmark móti Svøríki. Og í báðum førum var úrslitið, at sviar vunnu greitt.
Menninir hittust fyrst, og her vunnu sviar ein tryggan 9-5 sigur.
Og seinni í morgun fóru kvinnurnar so út á ísin, og hesaferð vunnu svansku kvinnurnar ein uppaftur tryggari sigur, 9-3.
Annars argar veðrið eisini olympisku leikirnar í morgun. Kappingin í skíðskjóting fyri kvinnur, sum verður hildin í býnum Gangneung, nakað burtur frá PueongChang, mátti avlýsast orsaka av nóvum vindi. Olympiski leikvøllurin er nú stongdur, og myndugleikarnir heita á áskoðarar um at leita sær innandura at vera meðan illveðrið herjar.


text:
Á hesi temasíðu er evnið holocaust. Á síðuni eru almennir upplýsingar, undirvísingarupplegg og slóðir til tilfar í Námi at brúka í skúlanum.
Tað var undir seinna heimsbardaga, at umleið 6 milliónir jødar umframt fólk frá øðrum minnilutabólkum, so sum samkynd, vórðu dripin. Hetta verður kallað holocaust.
27. januar minnast vit holocaust. Henda dag í 1945 fríaði Reyði herurin hjá Sovjettsamveldinum jødarnar og onnur kúgað fólk úr týningarleguni Auschwitz.
Hetta undirvísingarupplegg vendir sær til næmingar og lærarar í hádeild. Vit lýsa norrøn symbol og estetikk í heavy rokktónleiki og filmi, eini øl-etikett og greina, hvussu holocast verður lýst í einum úrvaldum video.
Tið:
4 tímar (2 dupulttímar)
Tilfar:
Rokkvideo. Sabaton: The Final Solution (2010)
Rokkvideo. Týr: The Lay of Our Love (2014)
Tilfar á netinum, sum víst verður til niðanfyri.
1.-2. tími:
Í hesi undirvísingargongd er endamálið at hyggja eftir, hvørji merki vit brúka, beinleiðis ella óbeinleiðs, fyri at hoyra til í einum felagsskapi. Tá felagsskapurin er greiður og merktur, so øll síggja hann, kunnu vit brúka hann á ymsan hátt. Inneftir kunnu vit kenna okkum heima í einum góðum og natúrligum tulkingarfelagsskapi, úteftir kunnu vit í ringasta føri eyðmerkja tey, sum vit einki vilja hava við at gera, tí vit halda ikki, at tey hava rætt at liva. Í leitanini eftir merkjum, sum geva okkum ein serligan samleika, steðga vit fyrst við eina øl-etikett frá Orknoyggjum. Hvussu eitur ølin? Hvør er stílurin á etikettini? Er hetta skemt ella tilætlað hetjudyrkan? Hvør er søgan, sum fylgir við, um tú drekkur júst hesa øl? Kunnu vit forførast til at hugsa okkum, at vit verða stór og sterk, um vit luttaka í onkrum serligum, sum bara er fyri úrvald? Hvat merkir tað, at vit eru millum tey úrvaldu? Hvørji eru so hini, sum ikki eru úrvald?
Føroyski rokkbólkurin Týr spælir harmoniskan rokktónleik við støði í kvæðum og sagnum um hetjur. Í hesum føri hyggja vit í felag eftir filminum The Lay of Our Love (2014). Hvør er tónleika- og myndastílurin? Hvat er evnið? Hvussu er býtið millum menn og kvinnur? Hvør er sterkastur í søguni? Hvør er vakrastur í søguni? Takið saman um leiklutirnar, og skrivið eitt ummæli av sanginum og stílinum, so sum hann sæst á filminum.
3.-4. tími:
Tosið stutt saman í flokkinum um seinna heimsbardaga. Hvørjir vóru partarnir í krígnum, hvussu leingi vardi kríggið? Vóru Føroyar á nakran hátt við í krígnum?
Takið síðan støðu til, hvørja menniskjafatan nasistar høvdu av jødum undir krígnum.
Vit hyggja eftir stutta treylaranum til amerikanska filmin American History X (Tony Kaye, USA 1998, 2 min). Hvar eru vit í tíð og landafrøði? Hvør er kjarnin í søguni? Hvat er sjónligasta eyðkennið fyri høvuðspersónarnar? Hvussu síggjast teirra eyðkenni? Hví brúka samfelagsligir bólkar serlig eyðkenni?
Eftir kanningararbeiðið skifta vit orð í felag í flokkinum um, hvussu nasistar undir krígnum mundu meta norðbúgvar. Roynið at kanna í bókum og hjá listakønum, um tit finna jaligar ella neiligar tilsipingar til norðurlendskar gudar og symbol, sum til dømis Valhøll. Eru symbol eintýðug, ella kunnu tey misbrúkast, at ímynda nakað, ið ikki var ætlanin? Kannið ætlanina Lebensborn, sum Himmler setti í verk í 1935, og knýtið, sum var til Noregs.
At enda hyggja vit eftir The Final Solution (2010), sum er rokkvideo hjá svenska heavy rokkbólkinum Sabaton. Filmurin varir 5 minuttir, hevur enskan undirtekst og er um holocaust.
Kannað eftir, hví sangurin eitir The Final Solution. Hvat merkir heitið? Stendur tað mát við tað, sum vit fáa innlit í? Hevur heitið nakran týdning fyri søguna um holocaust?
Tann útsøgn, sum er í hesum video, sampakkar hon við tað fatan, ið tú hevur av tónleikarum, sum spæla ymisk sløg av heavy rokk og teimum, sum burturav lurta eftir sama tónleiki? Er hetta rokkvideo upplýsing, heldur enn snaring av veruleikanum?
Hvørjum kenslum situr tú eftir við, tá sangurin hjá Sabaton The Final Solution er liðugur? Skriva eitt stutt ummæli, har tú tekur støðu til, um hetta er ein effektivur máti at siga okkum frá um holocaust.


text:
- Tíðindi, mentan og ítróttur
Náttúrustuðul latin
Tórshavnar kommuna letur í ár 175.000 kr. í stuðli til verkætlanir, sum menna vitanina um umhvørvið, virka dálkingarfyribyrgjandi, virka orku- og tilfeingissparandi, verja landsløg, djóra- og plantusløg og kunna almenningin um umhvørvisviðurkskifti.
Tað skrivar kommunan á heimasíðuni.
Lítli skúli fær 25.000 kr., Eigarafelagið í Tórsbyrgi, Lágargarður, Boðanesheimið og grannar fáa 75.000 kr., og náttúrulærararnir í Eysturskúlanum fáa 75.000 kr.
Í ár varð Grøna virðislønin hjá Tórshavnar kommunu latin Eyðuni á Borg, sum er lærari í Argja Skúla.
Grøna gávan frá Etika verður í ár latin átakinum Diskosuppan hjá felagsskapinum Slow Food Føroyar.
Slow Food Føroyar er ein altjóða felagsskapur, sum vil hava øll at eta mat, sum er góður fyri fólk og góður fyri jørðina.
Diskosuppan skipar fyri supputiltøkum, har allur maturin, sum verður nýttur í suppuni, er fingin ókeypis frá handlum og heilsølum eitt leygarkvøld, matur, sum annars hevði blivin tveittur burtur.
Grøna gávan frá Etika er peningur fyri vatn, sum er selt á matstovuni Etika.
Sí eisini


text:
Eingin føroysk loysing sambært altjóða lóg
Donsk-føroysk semja gevur okkum rætt til loysing. Tað ger altjóða rættur ikki
Sambært trimum veljarakanningum frá 2018 er hugurin er loysa frá Danmark sera lítil millum fólk. Beinleiðis spurd søgdu færri enn 30% í eini kanning, at tey vildu hava loysing, og hinar kanningarnar vístu, at tjóðveldis- og fólkafloksveljarar ikki vilja vita av hvørjum øðrum. Báðir partar vilja í staðin í samgongu við flokkar, sum ikki hava loysing sum mál.
Nú er so í staðin nýtt lív blást í ein sera teoretiskan spurning: Um føroyingar gera av at loysa, hava vit so rætt at gera tað einsæris sambært altjóða lóg – ella skulu danskir myndugleikar góðkenna tað?
Hóast danskir myndugleikar hava endurtikið upp í saman, at teir góðkenna eina møguliga føroyska avgerð um loysing, so fylti hesin spurningur nógv tá fullveldislandsstýrið sat frá 1998 til 2004.
Áðrenn fullveldissamráðingarnar millum Danmark og Føroyar í 2000 varð ein bók skrivað – Hvítabók – har serfrøðingar m.a. fingu sum uppgávu at svara hesum spurningi. Og svarið var, at vit við góðum grundgevingum kunnu siga, at altjóða lóg gevur okkum innlendis sjálvsavgerðarrætt. Altso rætt at skipa okkara egnu viðurskifti í Føroyum – júst sum vit gera. Men tá tað kemur til ytra sjálvsavgerðarrættin – altso rættin til loysing – er minni at heinta í altjóða lóg.
Í 2004 kom so ein bók frá Norðuratlantsbólkinum á fólkatingi um sama spurning – eisini við fleiri serkønum høvundum. Samanumtikið var semja um, at tað við politiskum, søguligum og mentanarligum argumentum ber til at siga, at Føroyar hava rætt at loysa frá Danmark.
Hetta var einki nýtt. Bæði danskir myndugleikar og flest allir føroyingar eru eisini samdir um hetta – og tí áseta vit eisini okkum henda rætt í uppskotinum til nýggja føroyska stjórnarskipan.
Men í altjóða lóg er sambært bókini lítið at koma eftir. Vit kunnu snøgt sagt ikki grundað føroyska loysing á altjóða viðtøkur – tí tær geva okkum ikki rætt til loysing. Og hóast onkur einstøk slík viðtøka kann tulkast tann vegin, so er ikki nógv hon kann brúkast til. Tað finst jú eingin myndugleiki, sum Føroyar kunnu klaga til, um Danmark noktar okkum at loysa.
Politisk vælvild er betri
Um føroyingar, uttan góðkenning úr Danmark, høvdu boðað frá, at nú vóru Føroyar ein statur, høvdu altjóða stovnar roknað tað sum eitt innlendis danskt mál – og staturin hevði ikki blivið viðurkendur. Hygg bara hvat er sagt um hendingarnar í Catalonia farnu tíðina.
Sæð úr sjónarhorninum hjá altjóða stovnum eru statir svartir kassar – oat hendir í hesum kassum er ikki eitt mál fyri teir uttan so, at hópdráp ella ógvuslig kúging fara fram. Ikki akkurát nakað, vit kenna til...
Vit hava snøgt sagt tørv á politiskari vælvild úr Danmark. Og soleiðis er um allan heim.
Quebeq hevur roynt at loysa frá Canada – tí stjórnin í Ottawa loyvdi tí.
Skotland hevur roynt at loysa frá Bretlandi – tí stjórnin í London loyvdi tí.
Hinvegin sleppur Catalonia ikki at loysa frá Spania – tí stjórnin í Madrid ikki loyvir tí.
Føroyar samráddust í 2000 um at skipa Føroyar sum fullveldi – tí danska stjórnin góðtók, at vit hava rætt til tað. At føroyingar ikki hildu seg fáa nóg góða fíggjarliga og umsitingarliga hjálp úr Danmark til at skipa føroyska statin, er eitt annað mál. Vildu vit, kundu vit loyst tá.
Tað kunnu vit enn. Tí danska stjórnin loyvir tí.
Eg skilji væl, at summi halda tað vera veikt ella ússaligt, at rætturin at loysa er grundaður á semju millum Danmark og Føroyar. Ella politiska vælvild úr Danmark um mann vil. Tí vilja tey heldur grundað rættin á altjóða lóg. Problemið er bara, at altjóða lóg ikki gevur okkum rætt at loysa yvirhøvur.
Kjakið um “eksternan sjálvsavgerðarrætt sambært altjóða lóg” hevur ongan ítøkiligan týdning. Tíbetur fyri loysingarfólk. Tí grundað vit okkara rætt til loysing á hetta, missa vit hann.
Nú hava vit “bara” ein politiskt grundaðan rætt. Men tað merkir altso, at tann dag ein greiður, varðandi meiriluti av føroyingum vil skipa ein føroyskan stat, kunnu vit gera tað.
Tann meirilutin er bara trupul at hóma í løtuni...


text:
Maja Tjørnelund Sørensen, sum á ísraelsku sendistovuni í Keypmannahavn hevur ábyrgd av mentanarligum tiltøkum í Danmark, Føroyum og Grønlandi, hitti í gjár Filmsfelagið.
Ørindini vóru at hoyra um felagið og søguna, sum røkkur heilt aftur til 1962 í Havnar Bio, og teir festivalar og frumsýningar, sum Filmsfelagið hevur skipað fyri gjøgnum árini.
Maja er úr Rødekro í Suðurjútlandi. Hon hevur lisið søgu í Keypmannahavn, og arbeitt á ísraelsku sendistovuni í Keypmannahavn í tilsamans fimtan ár. Upprunaliga var tað mamman, sum er úr Ísrael, ið kveikti áhugan fyri mentanarligum arbeiði í hesum høpi, sigur Maja, sum einaferð fyrr hevur vitjað í Føroyum.
Eftir fundin er semja millum partarnar um at vísa nýggjan ísraelskan film í Havnar Bio miðskeiðis í november, og seinni medvirka í at menna tiltakið, møguliga við master-class undirvísing saman við øðrum áhugaðum, tá ísraelskir filmsleikstjórar vitja higar í sambandi við filmsýningar næsta ár og framm eftir.
Ísraelsk filmsgerð er í stórari menning og fleiri áhugaverdir filmar, ið viðgera kompleks evni, eru á altjóða filmsmarknaðinum beint nú. Besta dømi er sjónvarpsrøðin Homeland, sum upprunaliga er úr Ísrael. Hon byggir á ísraelsku sjónvarpsrøðina Prisoners of War, sum Gideon Raff (f.1973) gjørdi í 2010. Umframt til USA er sjónvarpsrøðin eisini seld til India, sum í mong ár hevur verið tað land, ið ger nógv flestar biograffilmar, um 1600 filmar í spælifilmslongd, á hvørjum ári.
Eftir samstarvsavtalu millum táverandi løgmanni, Atla P. Dam, og indiska sendiharran í Keypmannahavn, skipaði Filmsfelagið í 1986 fyri indiskum filmsdøgum í Leikhús Bio í Sjónleikarhúsinum.
Støðið, sum ísraelska sendistovan í Keypmannahavn higartil hevur bygt á, tá umræður árliga tiltakið Ísraelskir Filmsdagar, er arthuas biografurin Øst For Paradis í Aarhus. Nú er so ætlanin at víðka virksemið til Havnar og møguliga til Nuuk eisini. Nærri verður kunnað um teir ísraelsku filmar, sum verða vístir á skránni hjá Filmsfelagnum í ár.
Vetrarskráin hjá Filmsfelagnum byrjar við Filmsdøgum í Felag 20.-24. september, tá eisini Barnabio og Eldrabio verður. Skráin sást á Facebook profilinum hjá Filmsfelagnum og á heimasíðuni hjá Havnar Bio.
Regluliga vetrarskráin hjá Filmsfelagnum við mikudagsfilmum verður kunngjørd á somu støðum.


text:
Kanning hjá Dansk Industri (DI) vísir, at gott flogsamband út í heim kann vera við til at tryggja vøkstur, framleidni og vælferð. Orsøkin er, at flogsambandið lættir um altjóða handil og skapar møguleikar fyri løttum og góðum samskifti við keyparar og samstarvsfelagar annars.
Kjakið um týdningin av góðum og regluligum flogsambandi er íkomið eftir, at stórur partur av flogsambandinum í Evropa varð stórliga ávirkað av øsku frá eldgosinum í Íslandi.
Royndir frá Stóra Bretlandi vísa, at 10% betri flogsamband økir um framleiðni uppá longri sikt við 0,6% til 0,9%. Somuleiðis hevur hetta serliga stóran týdning fyri lond, sum hava nógvan samhandil við útheimin.
Í sambandi við at stórar altjóða fyritøkur taka støðu um staðseting av fyritøkum, er altjóða flutningssambandi avgerandi fyri avgerðina um, hvar besta staðið er til fyritøkuna. Í árligu kanningini European Cities Monitor, har 500 vinnulívsfólk meta um avgerandi viðurskifti í sambandi við staðseting av fyritøkum, svara millum 45% og 61% - alt eftir vinnugrein – at flutningssambandið við aðrar býir í landinum og aðrar býir í øðrum londum er avgerandi. Uppá spurningin, hvørjir býir í Evropa eru bestir at staðseta fyritøkur í, er svarið heilt greitt, at altjóða flutningssambandið frá býnum hevur størstan týdning, og tað er London, sum flest velja, sum bestu staðsetingina.


text:
Evnið í ár er ALDUR, so umframt vanligu framsýningina hava vit í ár gjørt nakað við aldur hjá fiski og nøkrum skeljadýrum.
Við at kanna nitrur ella roðslu, fæst at vita aldur á fiski.
Telur tú árringar í skeljum, fært tú eisini aldurin á djórinum.
Finn út av, hvat fiskaslag eigur hvørjar nitrur?
Tel árringar og finn út av, hvussu gamal fiskurin er
Eisini er ein framsýning við gomlum og nýggjum veiðiamboðum og veiðiførum.
Vit kryvja og kanna, hvat er innan í einum fiski.
Hvønn dag uml. kl. 14 verður ein framløga -
Hvønn dag uml. kl. 15 verður ein tónleikaframførsla .
Nærri skrá verður lýst seinni.
Mánadag 15. okt – fríggjadag 19. okt
Kl. 11 – 16
Á savnsfagnaðinum er hálvt atgongugjald á Føroya Sjósavni.
Vaksin (15+) 20 kr
Børn (5-14 ár) 10 kr
Savnsfagnarmappan fæst til sølu fyri 20 kr


text:
Útstappað veðrahøvd
kr. 6000,-
Vit hava nøkur útstappað veðrahøvd til sølu. Eisini er møguligt at senda okkum veðrahøvd út, sum vit útstappa.
Seyðaskinn
kr. 950,-
Vit hava í fleiri ár garvað seyðaskinn. Skinnini kunnu bæði keypast í handlum kring landið og beinleiðis frá okkum.
Krakkar og skamlar
kr. Ring um prís
Krakkar og skamlar eftir gomlum føroyskum sniði. Teir eru klæddir við seyðaskinni.
Hvítar majrøtir
kr. 35,- fyri kg
Nú er eisini gjørligt at keypa røtir beinleiðis frá okkum. Vit senda røtirnar í sekkum, ið antin viga 10 kg ella 25 kg.
Gæs - Útselt
kr. 130,- fyri kg
Hvørt ár hava vit grýtuklárar gæs til sølu fyri 130,- kr. kilo. Gæsnar viga um 3 kilo og verða tiknar beint úr haganum. Tað merkir at tær eru ikki fitaðar. Hetta hevur við sær ein villari smakk og sterkari hjáanga, tá ið stokt verður.
Neytakjøt - Útselt
kr. 1500,- fyri eskju
Eins og seinasta ár, hava vit ætlanir um at selja neytakjøt, partera og pakka. Hvør eskja vigar 20 kg og verður seld fyri kr 1500,-.
Ræst kjøt - Útselt
kr. 87,- fyri kg
Kiloprísurin fyri ræst kjøt 87,- kr.


text:
Herfyri skipaði Felagið fyri lesi- og skriviveik fyri fyrilestrum í Öström-hølunum á Skálatrøð í Havn. Danska Kirsten Korning, sum arbeiðir við Feuersteins Instrumental Enrichment og LPAD, legði fyri við fyrilestrinum: Feuerstein-læran “Lærir eitt barn ikki, sum tú undirvísir, mást tú undirvísa, so tað skilir”
Kirsten Korning stendur aftan fyri skeiðsvirksemið “Feuerstein Scandinavia” og hevur gjørt tað til sína stórsak at breiða vitan út um Reuven Feuerstein, professara, og hansara einastandandi úrslit í arbeiðinum við børnum og ungum við menningartarni.
Kirsten greiddi frá ísraelska sálarfrøðinginum Reuven Feuerstein, professara (21. august 1921 – 29. apríl 2014).
Frá 1993 og til hann doyði í apríl í ár, var Feuerstein forseti fyri International Center for the Enhancement of Learning Potential (ICELP) í Jerusalem. Hansara lívsverk og høvuðsstøði undir virkseminum hjá ICELP var alla tíðina at menna ástøðið um Strukturella Kognitiva Modifisering (SCM) og Medieraða Læring (Mediated Learning Experience (MLE)) og tær brúktu skipanirnar fyri Dynamiska Evaluering (Dynamic Assessment (LPAD)), ætlanina Instrumentala Ríking (Instrumental Enrichment (FIE)) og at skapa modifiserandi umhvørvi.
Hann hevur integrerað gransking, venjing og tænastuvirksemi í sítt arbeiði við børnum og vaksnum við tørvi á kognitivari menning og bata. Millum granskingina og menningararbeiðið hjá Feuerstein síggja vit ritgerðir um Holocaust-yvirlivarar, nýggj innflytaralesandi, børn og ung við Down syndromi, heilaskadd fólk og børn við autistiskum funktiónum. Hann var við í støðugari menning av dynamiskari kognitivari evaluering og Instrumentalum Ríkingarteknikki fyri børn og vaksin.
Hansara arbeiði fevnir m.a. um ymiskar fólkabólkar í USA, við fátækum børnum, serliga gávaðum lesandi, mentanarliga tilafturkomnum næmingum, børnum og vaksnum við lítlum avriksførleika, tvímæltum næmingum við serligum tørvi og persónum, ið hava verið fyri vanlukku, ið hevur elvt til heilaskaða.
Ávirkanin hjá Feuerstein, professara, er vaksin samstundis við, at hann varð viðurkendur sum ein tann fyrsti, ið kom við tí víðgongda pástandinum um, at intelligensur er ikki STATISKUR, men heldur FLEKSIBUL og modifiserbarur. Hann var den fyrsti, ið menti skipað programm, sum eru kannað og granskað um allan heim, og sum hava givið úrslit hjá teimum túsundtals fólkum, ið studera hesi ástøði og programm.
Modellini fyri Dynamiska Evaluering og Instrumentala Ríking verða brúkt og nørast um allan heimin. FIE-programmið er týtt til átjan mál og verður brúkt í meira enn fýrs londum.
Ætlanin hjá Felagnum fyri lesi- og skriviveik kann vera, at Kirsten Korning saman við felagnum tekur stig til, at Føroyar verða millum tey mongu londini, ið fara at royna úrslitini hjá Feuerstein, professara, við børnum og ungum við menningartarni.
TEKSTUR: Sonne Smith


text:
6.5.10
Skemt um nýtt atlas
Skemtitekning hjá Óla P í Sosialinum
Í Sosialinum mikudagin 5. mai 2010 vil skemtiteknarin Óli Petersen vera við, at nýtt føroyskt heimsatlas er komið. Lítið broytt, ógvuliga føroyskt og serliga lítið heimsligt, sigur hann. Eg havi so ikki sæð atlassið. So eg eri serliga spentur, tí mær er litið upp í hendur at ritsjórna komandi atlassinum, sum skal verða liðugt um tvey ár. Otto Leisner plagdi at siga, at einki er álvarsligari enn skemt. Dagsins skemtitekning avdúkar kanska, hvussu sterkir fordómarnir eru summstaðni í Føroyum, tá tað snýr seg um atlas, navna- og alheimsgerð. Spennandi ferð í føroysku undirverðina!


text:
Allir luttakarar í FarGen-verkætlanini skulu skriva undir eitt kunnað samtykki - eisini rópt samtykkisváttan. Kunnaða samtykkið skal tryggja, at tú sum luttakari í FarGen hevur fingið nøktandi kunning um verkætlanina og tína luttøku í henni. Tú skalt hava lisið skjalið, Luttakarakunning um FarGen, og við kunnaða samtykkinum váttar tú m.a., at:
• blóðroynd verður tikin av tær
• tú hevur fingið skrivliga og munnliga kunning um FarGen-verkætlanina
• tú hevur havt møguleika at sett spurningar og fingið nøktandi svar
• tú veitst nóg mikið um endamál, mannagongd, fyrimunir og vansar til at vátta luttøku
Sambært lóg má eingin viðgerð ella kanning fara fram, uttan at sjúklingurin ella luttakarin hevur latið sítt samtykki.
Afturtøka av samtykki
Tú kanst altíð, og uttan grundgeving, taka títt samtykki aftur og biðja um at fáa tína blóðroynd og tínar dátur burturbeind. Velur tú at taka teg burtur úr verkætlanini, ávirkar tað á ongan hátt tíni rættindi til viðgerð í heilsuverkinum.
Les um afturtøku úr verkætlanini.


text:
Tiltøk 2006 til 2010
- Tuesday, 28 February 2012 18:25
- Last Updated on Thursday, 23 June 2016 22:11
- Written by Administrator
Her skal standa eitt yvirlit yvir farin tiltøk frá 1987 til 2013, tíverri mangla nógv tiltøk!
Tiltøk í 2006
25. januar 2006
Sungu á Dimmalætting til »Ársins fløgu«, »Ársins ítróttarbragd« og »Ársins føroyingur«.
26. januar 2006
Konsert í Miðlahúsinum í Vágsbotni
1. apríl 2006
Veitsla í hølinum hjá Føroya Ríðingarfelag har Blackbirds spældu
23. apríl 2006
Povl Dissing, Benny Andersen og Manskórið í Norðurlandahúsinum. Manskórið hevði øvað áðrenn teir báðir komu til Føroyar, og saman við teimum báðum úrmælingunum øvaðu vit fleiri ferðir. Her eru nakrar myndir úr Norðurlandahúsinum, og í millum myndirnar er ein stuttlig heilsan frá Benny Andersen og Povl Dissing.
View this photo set on Flickr
http://shop.manskor.fo/index.php?option=com_content&view=article&id=46&Itemid=59&lang=en#sigProId1b81b1f20a
Vil tú síggja myndirnar á Flickr, so trýst her!
10. mai 2006
Sungu og kvóðu vit fyri norðurlendskum lærarum á Læraraskúlanum
20. mai 2006
Leygarkvøldið 20. mai 2006 sungu vit fyri Pensionistafelagnum í Havn. Tiltakið var uppi í B.36 húsinum, og vit skuldu syngja um hálvgum níggju tíðina, vit sungu hesar sangirnar, sum eisini blivu brúktir á Læraraskúlanum: »Nú andar suðri sæla«, »Kom du ljuva hjärteven«, »I østen stiger solen op«, »Sangerhilsen«, (Regin smiður?) og »Jeg vil mig Herren love«.
25. mai 2006
Sungu við Vox Femina, kvinnukór úr Svøríki, í Gøtu kirkju
27. mai 2006
Sungu við Vox Femina í Vesturkirkjuni
6. juni 2006
Týsdagin ella rættari týskvøldið 6. juni 2006 kl. 20:30 sungu vit fyri einum brúðarpari á Parnassinum á Hotel Hafnia í Havn. Tað er soleiðis, at tað er blivið modernað at giftast har dato, mánaðin og ár hava somu ciffur, og soleiðis var tað eisini her: null sex, null sex og aftur null sex. Tað var dóttir Oddvør Skarðhamar sum fyrr um dagin bleiv vígd, og vit høvdu játtað at syngja hesar sangir fyri brúðarparinum: »Matlepin«, »Kom du ljuva hjärteven«, »Dýrd á vík og vág«, »Kom drekki vínreyða skál við mær«
24. juni 2006
Konsert í Hattarvíkar kirkju. 35 áhoyrarar (myndir)
24. juni 2006
Konsert í Svínoyar kirkju. 40 áhoyrarar
10. juli 2006
Summartónar í NLH. 40 áhoyrarar kl. 14. 80 áhoyrarar kl.16
16. september 2006
Leygarkvøldið 16. september sungu vit úti á Læraraskúlanum, har tjóðveldisflokkurin hevði eitt trýss ára minningarhald í samband við fólkaatkvøðuna í 1946. Teir høvdu heitt á okkum um luttaka við nøkrum mergjaðum sangum, og vit sungu hesar mergjaðu sangirnar: »Regin smiður«, »Boðar tú til allar tjóðir«, »Føroyar mítt land« og »Jeg vil mig herren lofve«. Annars hevði tiltakið eina áhugaverda og, til tíðir, skemtiliga skrá: 1) Høgni Hoydal bjóðar vælkomin. 2) Annfinnur í Skála hevur fyrilestur um fólkaatkvøðuna. 3) Jóannes Jacobsen og vinfólk spæla. 4) Karl Johan Jensen lesur. 5) Annlis Bjarkhamar heldur røðu. 6) Tórshavnar Manskór (steðgur) 7) Bergljót av Skarði um fólkaatkvøðuna. 8) Marna Jacobsen heldur røðu. 9) Jóannes Nielsen lesur yrkingar. 10) Kári Sverrisson spælur. 11) Tórbjørn Jacobsen heldur røðu. Vit endaðu øll við tjóðsanginum.
16. desember 2006
Leygardagin 16. desember 2006 kl. 11:30 var jólamatine í Havnar Kirkju. Sum vanligt sluppu vit at vera við við hesum sangum: 1. Ave Maria 2. Agnus Dei 3. Stemning 4. White Christmas 5. Gleðilig jól. Solistar vóru Andrias Reinert, Peter H. Niclasen og Berghild Poulsen.
21. desember 2006
Jólakonsert í Müllers Pakkhúsi við kakao og holukøkum
22. desember 2006
Jólahugni í Havnar Klubba
24. desember 2006
Jólahald á Lágargarði.
Tiltøk í 2007
3. februar 2007
20 ára jubileumskonsert við fullsettum Norðurlandahúsi. (myndir)
View this photo set on Flickr
http://shop.manskor.fo/index.php?option=com_content&view=article&id=46&Itemid=59&lang=en#sigProIdfd9ecb5906
Vil tú síggja myndirnar á Flickr, so trýst her!
3. februar 2007
20 ára jubileumsveitsla í B36-húsinum.
16. mars 2007
Fríggjakvøldið 16. mars 2007 kl 21:30 sungu vit í Müllers Pakkhúsi fyri starvsfólkum á býráðnum. Vit sungu hesar sangirnar: »Kvæði fremsta framtakskappa landsins«
»Føroyar mítt land«, »Ave Maria«, »Tell me why«, »Tú ert so deilig«.
17. mars 2007
Fløguupptøka
Leygarkvøldið 17. mars 2007 kl 20:30 sungu vit á matstovuni »Gourmet«. Hetta var eitt tiltak sum var fyri starvsfólkunum hjá bilasøluni »Ivan Johannesen«, vit vóru bidnir at syngja beint aftaná forrættin. Vit sungu eina lítla løtu - ikki ov langa - so gestirnir kundu sádna forrættin, og tey sum enn vóru svang skuldu ikki líða neyð av maktarsloysi. Vit sungu: »Tú ert so deilig«, »Poor man Lazarus«, »Nú andar suðrið sæla«. Solistar vóru Tór Verland Johansen, Peter H. Niclasen og Andrias Reinert.
21. mars 2007
Fløguupptøka í Vesturkirkjuni
22. mars 2007
Fløguupptøka í Vesturkirkjuni.
24. mars 2007
Hugnakvøld í Bygdarhúsinum í Leirvík.
7. mai 2007
Ársaðalfundur
10. mai 2007
Fløguupptøka í Vesturkirkjuni (Stemning, Jeg vil mig Herren lofve)
7. juni 2007
Fløguupptøka í Vesturkirkjuni (Páskamorgun, Prúða land)
25. august 2007
Leygarkvøldið 25. august 2007 sungu vit til eina gallaveitslu uppi í ítrottarhøllini á NABB, tað var Føroya Sparikassi, sum helt sín 175 ára føðingardag. Vit vóru við sum kór, men vit høvdu fingið aðrar uppgávur eisini. Til dømis vóru vit bidnir at syngja onkran nýggjan sang, sum Heri Nolsøe hevði skrivað til høvið, og Kim Hansen spældi klaver til hann. Starvsfólkini í Sparikassanum vóru øll í stívasta puss, og tað vóru vit so sanniliga eisini, tí vit vóru allir í føroyskum búnum. Vit stóðu á einari scenu við glasbúrið mitt fyri. Vit sungu sum nevnt ein hjá Hera Nolsøe, nakrar vanligar sangir og sum rosinan í pilsuendanum sang Tór Verland Johansen »Tú ert so deilig« saman við okkum, og tað var sera væl fagnað av øllum gestunum.
2. desember 2007
Karlakór Reykjavíkur hevur 2 konsertir í Vesturkirkjuni - Tórshavnar Manskór luttekur. Her er eitt link til heimasíðu teirra: www.kkor.is
21. desember 2007
Jólahugni í Havnar Klubba
22. desember 2007
Jólamatiné í Havnar Kirkju
24. desember 2007
Jólahald á Lágargarði.
Tiltøk í 2008
7. februar 2008
Fløguupptøka í Vesturkirkjuni (Prúða land)
11. februar 2008
Ársaðalfundur
21. februar 2008
Hóskvøldi tann 21. februar 2008 vóru vit í Vesturkirkjuni og tóku upp á band, sum tað eitur, men í grundini tóku vit upp á eina farteldu, og í millum telduna og mikrofonirnar høvdu vit eitt rættiliga gott interface. Mikrofonirnar og interfacið eigur Manskórið, og tað bleiv brúkt til hvørja upptøku hjá okkum.
5. apríl 2008
Ársveitsla í hølunum hjá Starvsmannafelagnum
27. apríl 2008
Konsert í bygdarhúsinum í Húsvík. 35 áhoyrarar
4. mai 2008
Sunnudagin 4. mai 2008 høvdu vit konsert í Müllers Pakkhúsi. Tað var av eini hvørjari orsøk sera torført at fáa lýsing í Útvarp Føroya, og fyri ikki at siga ómøguligt at koma við í morgunsendingina hjá útvarpinum, so okkara redningur varð, at vit fingu portalin at skriva um konsertina nakrar tímar áðrenn konsertina, og tað riggaði væl, so mikið væl, at har møttu einir 90 áhoyrar. Skráin til konsertina var henda:
17. mai 2008
Konsert í Svínoy. 35 áhoyrarar
21. august 2008
Konsert saman við Sønderborg Mandskor í NLH (Klingruni). Her er eitt link til heimasíðu teirra: www.mandskoret.dk
28. september 2008
Sunnudagin 28.september kl. 19:30 høvdu vit konsert í Sandavágs kirkju. Tórshavnar Manskór hevur roynt at sungi úti á teim smærru og størru bygdunum í Føroyum, sum td. Skúvoy, Húsavík, Húsum, Nólsoy, Mikladali og so framvegis. Hesuferð var túrurin komin at vitja Vágarnar enn einaferð, men vit høvdu so ongantíð roynt kirkjuna hjá Magnus á Kamarinum í Sandavági fyrr. Til konsertina vóru einir 80 áhoyrarar møttir. Skráin var henda:
30. november 2008
Fyrsta sunnudag í advent tann 30. november 2008 sungu vit í Kvívíkar kirkju í umleið ein heilan tíma. Kirkjuráðið við Grækaris Joensen og presturin Teodor Olsen skipaði soleiðis fyri at eftir inngangsbønina vildu teir hava okkum at syngja nakrar sangir, síðani segði Heri Joensen nøkur orð. Ikki eina heila prædiku, bert einar fimm minuttir. Síðani sungu vit aftur, og tað bleiv endað við einari útgangsbøn. Einir 70 áhoyrarar vóru møttir.
7. desember 2008
Jólakonsert saman við Eystanljóð og Eivør í Gøtu kirkju. 400 áhoyrarar
7. desember 2008
Jólakonsert saman við Eystanljóð og Eivør í Vesturkirkjuni. 1000 áhoyrarar
14. desember 2008
Jólakonsert í Christianskirkjuni við Klaksvíkar Hornorkestri. 400 áhoyrarar
19. desember 2008
Jólahugni í Havnar Klubba
20. desember 2008
Jólamatine í Havnar Kirkju
24. desember 2008
Jólahald á Lágargarði.
Tiltøk í 2009
26. januar 2009
Ársaðalfundur
21. januar 2009
Mikukvøldi 21. januar 2009 kl 20:30 sungu vit á Blindastovninum fyri Sigmund í Dali. Sigmundur í Dali hátíðarhelt sín 90 ára dag á Blindastovninum, har vit sungu sjey íslendskar og føroyskar sangir. Tað var mikið hugnaligt, og eg haldi at Sigmundur var glaður fyri sangin, sum var føðingargávan frá børnunum til pápa teirra.
29. januar 2009
Hósdagin 29. januar 2009 kom bókin, sum Heri Kragesteen hevur stríðst við í fleiri ár, út. Í bókini eru gamlar frásagnir um ymisk viðurskiftir í Havnini, sum hevur siðsøguligt virði, sum Heri vildi hava út í bók. Til høvið sungu vit tríggjar sangir »Tjarnareyga«, »Stemning« og »Love me Tender« har Egon Hansen sang solo. Tiltakið ella bókaútgávan var í Posthúskjallaranum klokkan fýra, og vit sungu klokkan 16:20 allir pent ílætnir.
7. februar 2009
Ársveitsla í AB-húsinum.
24. apríl 2009
Fríggjakvøldi 24. apríl 2009 vóru vit bidnir um at syngja úti í Tólvthøllini í Havnadali. Tað var Atlantic Airway, ið hevi biðið okkum um at syngja til eitt tiltak teir høvdu har beint eftir ein fund í nevndini. Til høvið høvdu teir sett eitt stórt telt upp í Tólvthøllini har vit sungu »Ódn«, »Jeg vil mig Herren love«, »Sommarpsalm« og »Poor Man Lazarus«. Tað ljóðaði sera væl í teltinum. Vit vóru í føroyskum búna, og vit hitaðu upp í Skúlanum á Trøðni kl 20:30.
16. mai 2009
Fóru vit eina útferð til Suðuroynna at syngja fyrst og fremst. Vit sungu á seglhúsloftinum.
17. juni 2009
17. juni er tjóðardagurin hjá íslendingum, og í tí sambandi varð heitt á okkum um at syngja. Fríggjadagur var og kl. 17:15 sungu vit nakrar íslendskar sangir og sjálvandi eisini tjóðsangin hjá teimum. Úti á fløtuni á Frælsinum vóru telt sett upp, har man kundi fáað sær bollar, kaffi ella pylsur.
25. september 2009
Fríggjadagin 25. september 2009 kl 16:30 vóru vit settir rættiliga upp á prøva, tí Norðurlandahúsið hevði givið innivist fyri »vinnudagnum« har røður blivu hildnar og leiðarar bliv kosnir, og í tí sambandi skuldi vit uttan at nakar visti av tí koma inn og syngja »Fast stóð í fonnum« sum bleiv gjørdur til høvið, og sum vit høvdu øvað í fleiri dagar. Vit vóru yvir tjúgu mans, og tað ljóðaði væl úr vestara hjørni í konsertsalinum í Norðurlandahúsinum. Onkur helt at vit skuldu sungið fleiri sangir.
14. november 2009
14. november 2009 sungu vit til veitslu hjá Effo, sum bleiv hildin uppi á Hotel Føroyum leygarkvøldið. Vit sungu fýra sangir umleið kl. 21:15, og tað gekk vist ikki so galið. Andrias sang solo í »Poor Man Lazarus«, meðan Kenneth spældi guitar í »Eg minnist úr gomlum søgum«.
28. november 2009
28. november 2009 sungu vit eftir áheitan frá Býráðnum í Havn undir jolatrænum á Tinghúsvøllinum. Tiltakið var sett til kl. 16:00, har Heðin Morensen fyrst skuldi halda røðu, síðani skuldi jólamaðurin, sum bleiv lorðaður niður úr stigabilinum hjá Brandstøðini, tendra jólatræið. í samráð við Ingigerð á Trøðni stóðu vit har tað hoyrdist best. Tað var bítandi kald tann dagin, men tað hoyrdist og ljóðaði væl.
6. desember 2009
Jólakonsert saman við Ursula Bambuch og Peter H. Niclasen í Vesturkirkjuni. 450 áhoyrarar
12. desember 2009
Upptøka av jólakonsert í Vesturkirkjuni til Útvarpið
18. desember 2009
Jólahugni í Havnar Klubba
19. desember 2009
Jólamatine í Havnar Kirkju
22. desember 2009
Týsdagin tann 22. desember kl.14:00 sungu vit í kantinuni á Dimmalætting. Tað var Terje Nielsen, sum hevði biðið okkum syngja fyri starvsfólkunum á Dimmalætting. Vit vóru væl mannaðir og teir fingu nakrar føroyskar jólasangir og onkran sang á latíni, - tað ljóðaði væl í kantinuni. Bygningarnir hjá Dimmalætting blivu stutt eftir seldir til Nærverkið.
Her eru nakrar myndir úr kantinuni á Dimmalætting 22. desember, sum Kjartan Madsen hevur tikið.
- Tórshavnar manskór_Mynd Kjartan Madsen 001 Tórshavnar manskór_Mynd Kjartan Madsen 001
- Tórshavnar manskór_Mynd Kjartan Madsen 002 Tórshavnar manskór_Mynd Kjartan Madsen 002
- Tórshavnar manskór_Mynd Kjartan Madsen 003 Tórshavnar manskór_Mynd Kjartan Madsen 003
- Tórshavnar manskór_Mynd Kjartan Madsen 005 Tórshavnar manskór_Mynd Kjartan Madsen 005
- Tórshavnar manskór_Mynd Kjartan Madsen 006 Tórshavnar manskór_Mynd Kjartan Madsen 006
- Tórshavnar manskór_Mynd Kjartan Madsen 007 Tórshavnar manskór_Mynd Kjartan Madsen 007
- Tórshavnar manskór_Mynd Kjartan Madsen 008 Tórshavnar manskór_Mynd Kjartan Madsen 008
- Tórshavnar manskór_Mynd Kjartan Madsen 0010 Tórshavnar manskór_Mynd Kjartan Madsen 0010
- Tórshavnar manskór_Mynd Kjartan Madsen 0011 Tórshavnar manskór_Mynd Kjartan Madsen 0011
-
http://shop.manskor.fo/index.php?option=com_content&view=article&id=46&Itemid=59&lang=en#sigProId37730a74e2
Vil tú síggja myndirnar á Flickr, so trýst her!
24. desember 2009
Jólahald á Lágargarði.
Tiltøk í 2010
15. januar 2010
Sungu vit í Listaskálanum til eitt tiltak, sum Mentamálaráðið skipaði fyri. Tað vóru tey bæði Kári p. og Laura Joensen, sum blivu heiðrað fyri teirra listaligu gávur. Til høvið spældu vit sangin »Skygni« hjá Kára p. soleiðis, sum hann eigur at spælast: við trummum (Jónleif Jensen), guitar (Leivur Thomsen), bassguitar (Kolbein Simonsen), saxofon (Oddur Hentze), solosang (Fróði Sandoy) og annars vit. Tað gekk rímuligt, ÚF var har og sendi beinleiðis, tað kundi verið verri, men eisini betri. Tá fólk komu spældi Árni Hansen í einar 15 minuttir løg hjá Kára p.
10. apríl 2010
10. apríl 2010 sungu vit í Skálanum í Klaksvík. Høvið var at ísak Mikladal helt sín trýss ára føðingardag har, og vit vóru bidnir at syngja, og tað gjørdu vit. Vit vóru einir 12 mans, sum møttust við Norðurlandahúsið, har vit fyltu nakrar bilar og koyrdu so til Klaksvíkar har vit kl 22:30 sungu nakrar sangir fyri Ísak og føðingargestunum, og eftir ein drekkamunn ella eina øl fóru vit aftur til Havnar.
16. mai 2010 kl. 19.30
Konsert í Müllers Pakkhúsi, Tórshavn
Konsertskráin sæst her:
19. mai 2010 kl. 19.30
Ársveitsla í AB-húsinum
25. mai 2010 kl. 19.30
Koncert i Samuelskirken, København
26. mai 2010 kl. 19.30
Koncert i Sorø Klosterkirke, Sorø.
27. mai 2010 kl. 19.30
Koncert i Christianskirken, Fredericia
28. mai 2010 kl. 20.00
Koncert i Alsion, Sønderborg
29. mai 2010 kl. 15.00
Felagskonsert í konsertsalinum í Alsion, Sønderborg, har øll manskórini sum vóru við til stevnuna, sungu nakrar felagssangir saman við Danfoss-orkestrinum. Millum aðrar bleiv »I Danmark er jeg født« sungin. Fyrr um dagin fóru øll manskórini í skrúðgongu inn í miðbýin í Sønderborg, har røður vórðu hildnar. Síðani fóru kórini hvør sær ymsastaðin í býnum fyri at syngja nakrar sangir, vit sungu Regin Smið meðan Fróði Sandoy stjórnaði. Tað gekk væl.
Myndir frá Danmarkartúrinum
View this photo set on Flickr
http://shop.manskor.fo/index.php?option=com_content&view=article&id=46&Itemid=59&lang=en#sigProIdfea30f16ff
Vil tú síggja myndirnar á Flickr, so trýst her!
5. juni 2010
Á noroyðarstevnu tann 5. juni sungu vit í Klaksvík. Tað var enn einaferð Jógvan Andrias, sum heitti á okkum um at syngja við ellivutíðina um kvøldi har sum felagssangurin tey síðstu árini hevur verið. Vit sungu einsamallir í einar 20 minuttir intil klokkan bleiv tólv, og tá tóku vit undir við felagssanginum í eina løtu, inntil bussurin hjá okkum skuldi aftur til Havnar. Tað var gott lag í bussinum aftur til Havnar.
9. juni 2010
Mikudagin 9. juni kl. 12:30 høvdu vit eina mini konsert úti á molanum í Havn. Tórshavnar Havn hevði biðið okkum syngja í samband við at Cruise-skip á fyrsta sinni var á Havnini. Tað gjørdu vit so aftanfyri Schengenhegnið mitt í arbeiðstíð. Vit sungu einar fimm »Fortefortissimo« sangir fyri skipinum og einari broyt, sum flutti containarar. Eitt sindur illa fyriskipað! Gott at vit ikki vóru í føroyskum búna!!!
12. juni 2010
Leygarkvøldi 12. juni 2010 sungu vit í Norðurlandahúsinum til eitt tiltak hjá Bank Nordic.
19. juni 2010
Gjørdi Tórshavnar Manskór eina útferð til Mykinesar. Í Mykinesi var ein mentanarstevna har millum annað varð lýst við Kirkjukonsert í Mykinesi, og at sangarindurnar Lív Dam og Joanna Johansen sungu ymsastaðni í bygdini. Har var eisini lýst við føroyskum dansi. Í hólmanum var sjónleikur framførdur, meðan tað við brúnna til Hólman var mótashow. Uppi við minnisvarðan var fólkafundur har Steinbjørn B. Jacobsen helt røðu. Eftir áheitan frá fyriskiparunum av stevnuni, luttók Tórshavnar Manskór á fólkafundinum við minnisvarðan, og á mótashowinum við brúnna til Hólman, og vit luttóku eisini við eini konsert í Kirkjuni, sum var stúgvandi full.
21. august 2010
21. august var stór konsert í ítróttarhøllini í Klaksvík fyri Hanus G. Johansen. Jógvan Andrias og Rudolf Joensen skipaðu fyri at fáa Tórshavnar Manskór við til tiltakið. Konsertin byrjaði kl 20:30, og vit sungu » Marita« og »Saknur« "a cappella", tað vil siga uttan instrument, og tað riggaði vist væl. Í »Saknur« var Fróði Sandoy solistur. Vit høvdu ein góðan busstúr heim um náttina.
22. august 2010
22. august helt Kári p. trýss ára føðingardag í Sjónleikarhúsinum í Havn. Sjálvt um vit høvdu sungið fyri Hanusi G. í Klaksvík dagin fyri, so vóru vit í Sjónleikarhúsinum og sungu »Skygni« fyri Kára p. Fróði Sandoy var solistur, og Árni Hansen spældi klaver.
7. november 2010
Sunnudagin 7. november kl. 11:00 sungu vit til eina Guðstænastu í Hoyvíkar kirkju. Oddvør Johansen hevði spurt okkum um vit kundu syngja tveir sangir, og tað gjørdi vit. Tað ljóðaði vist helt væl har sum vit stóðu.
5. desember 2010
5. desember kl. 19:30 høvdu vit okkara vanligu jólakonsert úti í Vesturkirkjuni, og til hetta høvið, høvdu vit fingið Ernst Sondum Dalsgarð at vitja Tórshavnar Manskór. Hann sang nakrar sangir sjálvir saman við Bjarna Restorff upp á klaver, og nakrar sangir saman við manskórinum. Vit høvdu eisini ein anna solist, og tað var okkara egni kórlimur Andrias Reinert, sum sang brot burturúr »Showboat« saman við Manskórinum og Árna Hansen upp á klaver. Skráin var henda:
15. desember 2010
Sungu vit í Müllers pakkhúsi kl 17:00, og orsøkin var at Óli Jacobsen legði bókina »Petur Alberg - Maðurin, sum gav okkum lagið til tjóðsangin« fram í Müllers Pakhúsi. Samstundis var tað eitt 125 ára minningarhald fyri Peter Alberg og sagt bleiv frá ymiskum. Vit sungu » Eg elski teg land« og sjálvandi tjóðsangin, soleiðis sum hann eigur at vera, og onkran annan sang. Sangarin Peter H. Niclasen framførdi einar tveir sangir hjá Peter Alberg, meðan Bjarni Restorff spældi upp á klaver.
15. desember 2010
Eftir sangin í Müllers Pakhúsi fóru vit oman á Hotel Hafnia at syngja víðari. Vit sungu tá fyri pensionistafelagnum, sum fekk ein betri bita nú tað stundaði móti jólum, og fyri teimum sungu vit onkran av teim somu sangunum, sum vit sungu í Müller Pakhúsi, umframt nakrar jólasangir og »Eg minnist úr gomlum søgum«. Formaðurin í pensionistafelagnum, Finnur Johansen, takkaði fyri.
18. desember 2010 kl. 14.00
Tann 18. desember vóru vit við á Jólamatinéini, sum Konsertfelagið plagar at skipa fyri. Rættiliga fitt av fólki plagar at vitja. Á konsertini sang Andrias Reinert solo, meðan Árni Hansen spældi upp á klaver. Skráin var henda:
24. desember 2010 kl. 14.00
Jólahald á Lágargarði. Heimasíðan hjá Lágargarði skrivar: "Jólaaftanshaldið byrjaði sera há¡tíðarliga við guðstænastu fyri húsfólk, avvarðandi og starvsfólk. Yvir 100 fólk vóru savnað, har Uni Næs, dómpróstur, prædikaði og Tórshavnar Manskór sang so yndisliga fyri okkum. Tað hava teir gjørt øll 24 árini, húsið hevur verið opið, teir høvdu tveir solistar við, Berghild Poulsen og Andrias Reinert, og gjørdi tað løtuna ikki minni góða. Býráðsformaðurin bar eisini eina heilsu fram."


text:
HM í fótbólti fyri kvinnur 2019
HM í fótbólti fyri kvinnur 2019 verður tann áttanda útgávan av HM í fótbólti fyri kvinnur, ið tann altjóða meistaraskapurin fyri fótbólt hjá kvinnum, har ið limalondini í FIFA kappast. Í mars 2015, vann Frakland rættin til at vera vertur fyri kappingini. Tað er fyrstu ferð at Frakland er vertur fyri meistaraskapinum, og triðju ferð, at hann verður hildin í Evropa. Dystir skulu eftir ætlan vera í ellivu býum í Fraklandi. Tað eru 24 lond ið skulu kappast í endaspælinum, teirra millum er vertstjóðin. USA er forsvarandi meistari.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Finnbogi Joensen, Ársins Borgari í Vestmanna 2015
24.09.2015
Finnbogi Joensen, Ársins Borgari í Vestmanna 2015
Hetta er fyrstu ferð Vestmanna Kommuna heiðrar einum borgara, sum á einhvønn hátt hevur gjørt okkurt munagott bygdini at frama.
Nógvur áhugi var fyri at lata uppskot inn til heiðurin sum Ársins borgari. Kommunan fer ikki at nevna, hvørji vóru í uppskoti, men kann siga so mikið sum, at vit í Vestmanna eru so heppin at hava nógv fólk, sum standa á odda, tá ræður um at skapa trivnað og framburð í Vestmanna.
Heiðurin sum Ársins borgari 2015 fór til ein persón, sum:
· er ein eldsál
· hjálpsamur
· altíð góður at heita á
· virkin og sjónligur í bygdalívinum
· er kendur um alt landið
· hevur stríðst ótroyttiliga fyri sínum hjartamálum í mong ár
· hevur megnað at framt eina neyðuga hugburðsbroyting
· tók saman við øðrum stig til viðarlundina, sum nú er ein grøn perla í bygdini
· eigur stóran leiklut í, at Vestmanna Skúli vann heiðurin sum ársins grøni stovnur í 2011
Heiðurin sum ársins borgari fór til Finnboga Joensen.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Arbeiðsfólk til ruskplássið í Porkeri
Søkt verður eftir fólki til at hava umsjón við nýggja ruskplássinum í Porkeri.
Viðkomandi, ið verður settur skal kunnað halda plássið reint og rudduligt.
Arbeiðstíðin verður 7 tímar um vikuna, meðan ruskplássið er opið.
Starvið verður at seta sum skjótast.
Starvið er tímalønt sambært sáttmála hjá Føroya Arbeiðarafelag.
Meira fæst at vita um starvið við at venda sær til borgarstjóran á telefon 254430.
Umsókn verður at senda til Porkeris kommunu, Við Á 8, 950 Porkeri ella
porkeri@porkeri í seinasta lagi 05.04.2017.
Porkeris kommuna tilskilar sær rætt til frítt at velja millum innkomnar umsóknir ella
onga at taka.
Porkeris kommuna


text:
Leys størv
Strategiarbeiðið
Tað er í løtuni nógv fokus á leiklutinum, Setrið eigur at hava í samfelagsmenningini. Politiska skipanin sóknast rætta leikluti okkara og hetta sæst aftur í arbeiðsbólkum settir av politisku skipanini, hvørs endamál er at koma við tilmælum um, hvussu verandi gongd við fólkafráflyting kann vendast. Her hevur Setrið ein týðandi leiklut.
Setrið er tí farið undir at gera eina langtíðarætlan, sum skal gerast ítøkilig við málum fyri styttri áramál og fyri einstøku deildirnar.


text:
Miðlarák um Dialogos
Takka í minsta lagi fyri veruligu gávuna
Mikudagin 4. februar spyr Svein Askildsen í lesarabrævi í Dimmu, hvørjum hann skal siga takk. So stuttligt, tað annars er, at syngja barnasangir, vilja vit heldur viðgera, hvat vit eiga at siga takk fyri.
At brúka Bíbliuna til at vátta sannleikan í Bíbliuni er sum ein roynd at lyfta seg sjálvan við at royta seg nóg harðliga. Vit eru tó ikki áhugað í at úttala okkum um, hvørt Bíblian lýgur ella ikki. Lygn er ikki mótsett sannindum. Lygn er mótsett erligheit. Vit eru onga løtu í iva um, at uttan mun til, hvat fólk trúgva, so eru tey erlig í síni trúgv. Um átrúnaður Askildsens er sannur, má hesin sannleikin eisini kunna síggjast aftur í veruleikanum.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Vatnnýstla
22.06.2006
Er vatn bara vatn?
Mangan hevur verið sagt, at vatn í Føroym er so reint, at eingin vandi er at drekka úr áum og vøtnum kring um í landi okkara. Men her fara vit skeiv - heilt skeiv til tíðir. Vanliga rávatn okkara sum vit líta so nógv á, er ikki reint uttan so at hetta er møguligt kelduvatn. Tað er tí at vit byggja reinsiverk, sum virkar sum eitt filtur í millum rávatnið og drekkivatnið, sum vit fáa úr krananum í køkinum við hús.
Reinsiverk og nøgdir
Nógv tekin eru um, at vestmenningar sum heild ikki vita so nógv um reinsing av vatni. Hetta við reinsing av rávatni, er ein sera umráðandi partur av dagligdegnum hjá Vestmanna Kommunu. Reint drekkivatn merkir nøgdar borgarar og er ein trygd fyri matvøruframleiðslu t.d. fiskaframleiðslu og matgerð annars.
Reinsiverkið, sum stendur í Skoralíð, reinsar 90-100 tons av rávatni um tíman, sum er nýstlan hjá Vestmanna kommunu. Hetta svarar til, at hvør vestmenningur brúkar uml. 75 litrar um tíman! Ein vanligur normaður í Haugesund Kommunu brúkar 40 litrar! Her eru greið tekin um, at antin oysla vit ella lekur ov nógv burtur í leiðingum okkara. Helst er tað ein blanding av báðum hesum. Men vit brúka ov nógv vatn í tí dagliga. Her eiga øll at hugsa um, at meira rávatn rennur ígjøgnum reinsiverkið, verri verður góðskan. Støðan er tó tíbetur soleiðis í dag, at góðskan er nøktandi. Hetta vísa vatnroyndirnar sum verða tiknar einaferð um mánaðin í samráð við Heilsufrøðiligu Starvsstovuna.
Nøgdirnar av reinsaðum vatni eru pr. ár uml. 780.000 tons. Tað eru 780 milliónir litrar! Tað svarar til, at nýstlan pr. íbúgva í Vestmanna er 635.000 litrar um árið!
Vestmanna Kommuna er tó væl fyri, tá ið tað ræður um vatngoymslu. Byrgingin í Bjarnadali rúmar so mikið, at við verandi nýstlu kann turkur verða í tríggjar mánaðir út í eitt!
Vestmanna Kommuna er tó væl fyri, tá ið tað ræður um vatngoymslu. Byrgingin í Bjarnadali rúmar so mikið, at við verandi nýstlu kann turkur verða í tríggjar mánaðir út í eitt!
Málsetningurin hjá kommununi er minka nýstluna við at koma niður á uml.600.000 tons av reinsaðum vatni um árið, frá 2007 av. Livst so spyrst!
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
- Tíðindi, mentan og ítróttur
Hetta er Grønland (1:4)
Tak niður
Lítla veiðimannasamfelagið Upernavik í Norðurgrønlandi er 750 kilometrar norðanfyri polarlinjuna. Sjey mánaðir um árið er bygdin innibyrgd av ísi, og tá er tyrlan hjá Grønlandsfly einasta samband við umheimin. Millum tey 1.000 fólkini í bygdini, eru sjey føroyingar, ið trívast væl í Upernavik.
Hetta er fyrsta av fýra sendingum frá einum reportagutúri, sum Tórður Mikkelsen gjørdi í Upernavik í 1995.
Føroyingarnir, ið eru við í hesari sendingini, eru William Smith av Argjum, sum um hetta mundið var maskinmeistari á elverkunum í Upernavíkar Kommunu, Heri Johansen av Tvøroyri, ið var leiðari á telestøðini í Upernavik, Annika Sivertsen, sum var í starvsvenjing sum sjúkrarøktarfrøðingur, og hjúnini Jonhard Dahl Jacobsen (sáli) og Malan Dahl Jacobsen. Hann var kommunuverkfrøðingur og hon arbeiddi á sjúkrahúsinum í Upernavik.
Sí eisini


text:
Orð: Victor Danielsen
Lag: J. Marcussen
1. Sálir, tit, sum eftir frelsu stunda,
hoyrið eini tíðindi so góð:
Harrin frelsu hevur okkum grundað,
setti millum seg og okkum blóð!
2. Káin ætlaði til Gud at náa
gjøgnum ávøkst, henda jørðin bar;
Ábel sá, at hjálp var ei at fáa,
uttan offurlambið dripið varð
3. Gud sín Son á krossin upp læt heingja,
dýra blóðið hans til jarðar rann;
sálirnar, sum deyði, dómur treingja,
fáa frið við trúgv, við trúgv á hann.
4. Sál, ver kvik! Teir dýru tímar svinna!
Uttan hann í ævigt myrkur ber;
eingin onnur frelsa er at finna,
einki annað navn til sælu er.


text:
Havi droymt um at fáa kjansin
Songkvinna av Argjum fer at framføra á ársins Summar Festivali.
Fyri seks árum síðani avgjørdi Rannvá Álaberg at fylgja tónleikadreyminum, hon hevði. Hon lærdi seg at spæla gittar og fór á Den Rytmiske Højskole í Vig í Danmark. Komin heimaftur fór hon at skriva egnar sangir – yrkingar og løg.
Í fjør gav Rannvá út sangin Tigandi tøgnin, sum varð nógv spældur. Fyrsti sangurin var ein roynd at fáa sín tónleik út millum fólk og var ikki ætlaður at verða bindandi fyri hennara stíl frameftir.
Á Summar Festivalinum fer Rannvá at framføra egnar sangir, og tónleikurin verður popprockur. Afturat sær hevur hon John Ivar Venned á gittar, Josva Debes á trummum og Eyðun Johannesen á bass.
- Eg eri sera glað fyri, at eg havi fingið møguleikan at framføra á Summar Festivalinum, og eg eri ótrúliga spent. Eg havi staðið á festivalinum og droymt um at fáa kjansin at spæla, og nú havi eg fingið hann, sigur Rannvá Álaberg.
Rannvá ætlar at hava ein nýggjan sang í umferð áðrenn framførsluna í Klaksvík í august.


text:
Hvussu verður mentan til?
27. Okt 2016
Mentanin verður til ímillum fólkið, og um tað...
Tey ungu skulu verða hoyrd
22. Okt 2016
Tað skal verða gott at vera ungur...
Ímeðan vit bíða
17. Okt 2016
Er heiti á sending, ið vit javnan hava hoyrt í útvarpinum, men hetta heiti kunna...
Føroyskt tilfar til børn og ung
17. Okt 2016
Vit skulu raðfesta meira føroyskt tilfar til børn og ung....
Eitt skeiklað samfelag
12. Okt 2016
Nýggjastu kanningarnar hjá Alamannverkinum og Pedagogfelagnum vísa at...
Tíðarhóskandi tænastur til børn og ung
27. Sep 2016
Vit mugu raðfesta dygd í teimum kommunalu...
Raðfestingin í Tórshavnar kommunu
05. Aug 2016
Tað eru ymiskar meiningar um raðfestingarnar hjá býráðnum...
Heildarætlan fyri Tórshavnar kommunu
21. Jul 2016
Tað má gerast ein langtíðarrætlan fyri kommununa í síni...


text:
Klintrimús og hini dýrini í Vallbakkaskóginum
Eins og undan farin ár, spæla 10. fl. á Toftum og í skúlanum við Løkin sjónleik. Sýningarnar eru í komandi viku, og vit fara at hyggja.
Valbakkaskógurin er ein lítil heimur, sum onkur kanska vil siga ikki er til, men sum í mangar mátar minnir um okkara egnu stóru verð. Klintrimús, Mortan, Bamsi, Mikkjal og øll hini í skóginum eru ikki vanlig dýr, men hugflogið hevur lænt teimum nøkur eyðkenni bæði frá dýrum og fólki. Tey hava nøvn av djórum og nakað væl av útsjóndini við, men hava eisini klæði uttan á sær og ganga á tveimum beinum og búgva í húsum og minna eitt sindur um okkum menniskju í mongum av tí, tey gera og siga og hugsa.


text:
HVALALÍV
Hvussu er tað at liva í sjónum?
EITT SOSIALT HARKALIÐ
Ein grindastovnur er eitt væl skipað kervi við eini greiðari stigskipan. Kervið kann innihalda fleiri bólkar við nógvum ymiskum familjum. Ein hvalabólkur kann hava fáar hvalir, men hevur ofta eisini fleiri hundrað og onkuntíð yvir túsund hvalir.
Grindahvalir skipa seg soleiðis, at limirnir í bólkinum eru ættaðir frá mammunum og ikki pápunum í bólkinum (matrilineal). Ein bólkur er tí oftast samansettur av kvenndýrum í ætt við hvørja aðra og teirra avkomi.
Sterk bond eru millum mammu og hvølp, men serliga er bandið millum mammu og son sterkt. Synir eru ofta saman við sínum upprunaliga bólki alt lívið, uttan tá ið teir fara frá bólkinum fyribils at makast. Bólkar, samansettir bara av kalldýrum, verða onkuntíð eygleiddir, men hildið verður at talan er um fyribils bólkar, sum syndrast eftir stutta tíð.
Sosiala náttúran hjá grindahvalum er oftast ein styrki, men kann eisini vera ein veikleiki, eitt nú tá ið teir sjálvir gera landgongd í stórum tali, ella tá ið teir vera veiddir.
Sí filmin í fullari stødd © Aquawork
EIN HEIMUR AV LJÓÐI
Ljóð er sera týdningarmikið hjá grindahvalum, eins og hjá øðrum hvalum. Grindahvalurin brúkar ekkolokasjón at navigera og at kanna umhvørvið. Ekkolokasjón verður eisini nevnt biosonar og er eitt neyðugt amboð í veiðuni eftir høgguslokki og fiski.
Hvalirnir senda klikkjandi ljóð út, sum raka lutirnar rundan um og koma síðani aftur til hvalin. Hvalirnir brúka síðani hesi afturljóð at finna útav, hvat ein ávísur lutur kann vera. Hvalir hava ikki oyru eins og menniskju, men ’hoyra’ ella taka ímóti ljóði í kjálkabeinunum.
Afturat ekkolokasjón, hava grindahvalir eitt fjøltáttað mál, sum vit menniskju vita sera lítið um. Teir gera nógv ymisk sløg av ljóði, sum eru sera torfør hjá granskarum at greina og tulka.
Tíverri er menniskjaskapt undirsjóvar ljóðdálking ein stórur trupulleiki og ein álvarslig hóttan móti grindahvali og øðrum hvalum.
Hoyr grindahvalin:© Elizabeth Zwamborn og Hal Whitehead / Dalhousie University
ANDADRÁTTUR
Eins og øll onnur súgdjór hava hvalir og delfinir lungu og mugu tí koma upp til vatnskorpuna at anda. Men hvalir kunnu ikki anda gjøgnum munnin eins og hini súgdjórini, og hava heldur ikki nasagluggar. Í staðin anda teir gjøgnum eitt blástur, sum situr uppi á kúluni. Andingarpípan (trachea) og vælindi (esophagus) eru púra atskild. Hetta gevur meining, tí teir mugu halda andanum, meðan teir svølgja mat undir vatni, soleiðis at vatn ikki kemur í lunguni. Tað ger tað eisini lættari hjá teimum at anda uppi við vatnskorpuna.
Hvør andadráttur er ein tilvitað gerð hjá einum hvali. Vit hava hoyrt um delfinir, sum hava tikið lívið av sær sjálvum í fangilsi bara við at gevast at anda. Harafturat kunnu hvalir og delfinir anda í takt fyri at styrkja um samanhaldið í bólkinum.
Fyri ein grindahval tekur tað eitt ella tvey sekund at anda inn. Tá ið hann andar út, sprænir vatn ofta upp í loft, og tí verður útandingin nevnd blástur. Tað er tó ikki sum í teknifilmi, har hvalir súgva vatnið inn gjøgnum kjaftin. Bara luft kemur út úr blástrinum og møguliga eitt sindur av slími, og tað vatnið, sum sprænir upp í loft, er bara vatn sum hevur savnað seg við blástrið, tá ið hvalurin kemur upp at anda út.
Meðan menniskju kunnu halda ondini undir vatni í nakrar minuttir (heimsmetið er 22 minuttir, wow!), kann grindahvalurin halda ondini í meira enn ein tíma (enn meira wow!). Tað er ikki soleiðis, at hvalirnir hava nógv størri lungu, men at teir taka upp ilt meira effektivt. Ein grindahvalur brúkar upp til 90 prosent av luftini í lungunum, samanborið við 15 prosent hjá menniskjum. Svarið liggur í blóðinum! Eitt annað er, at hvalurin tekur fleiri andadráttir, áðrenn hann kavar.
VIÐ OPNUM EYGA
Tað, teir gera, er at sova hálvt. Bókstaviliga. Tað verður nevnt unihemisferiskur svøvnur. Helvtin av heilanum svevur, meðan hin helvtin er vakin. Soleiðis kunnu teir eisini altíð hava eitt eyga opið. Ekkolokasjónin er eisini virkin, meðan teir sova, og tí kunnu teir altíð vera á varðhaldi og halda eyga við umhvørvinum.
Havsúgdjór, tað vil siga hvalir, kópar og sjókýr, sova øll á henda hátt, soleiðis at tey kunnu koma upp til vatnskorpuna at anda. Nógvir fuglar sova eisini hálvt fyri at kunna halda eyga við møguligum ránsdjórum. REM (Rapid Eye Movement) svøvnur kann ikki eygleiðast hjá teimum djórum, sum sova hemisferiskt.
Grindahvalir eru mest aktivir um náttina, tá ið teir veiða høgguslokk og fisk. Tí er vanligt at síggja teir ferðast róliga ella flóta við vatnskorpuna um dagin (á enskum nevnt ‘logging’). Grindahvalir sova vanliga 5-10 tímar hvønn dag.
Tá ið ein hvølpur er lagdur, kunnu bæði mamman og hvølpurin vera svøvn fyriuttan í nakrar av fyrstu mánaðunum. Ungin er viðbrekin yvirfyri ránsdjórum sum hávum, og tí er mamman áhaldandi á varðhaldi. Hvølpurin má eisini hava hjálp frá mammuni at koma upp til vatnskorpuna at anda fyrstu tíðina.
© Gigantes Azul / Aquawork
DÁMAR HØGGUSLOKK
Grindahvalur við Føroyar etur mest høgguslokk av sløgunum Todarodes sagittatus og Gonatus. Men matvanarnir eru skiftandi, og fiskur sum svartkjaftur og silvurklárur eru eisini vanligar máltíðir.
Hóast grindahvalurin við fyrsta eygnakasti kann tykjast kræsin, tí hann heldur seg til yndisføðina, so vísa kanningar, at teir eru opportunistiskir átarar, sum eta tað, teir fáa fatur á. Teir eta tað slagið av lindýri (m.a. høgguslokk), sum er mest til av í einum ávísum øki. Mongdin og ferðingin hjá fonginum hevur stóra ávirkan á mongdina og ferðingina hjá hvalunum.
GEPARDAR Í DÝPUNUM
Fyrst kavar hvalurin niður á 500 metrar. Tá ið fongurin er valdur út, byrjar ein skjóttgangandi jagstran, og hvalurin kavar so umleið 500 metrar afturat við 9 metrum um sekundi (32 km/t). Tað er væl skjótari enn nakað annað djúpvatnssúgdjór. Teir kunnu halda hendan spurtin koyrandi í 200 metrar um neyðugt.
Hesin veiðiháttur er óvanligur millum hvalir sum heild. Flestu djúpvatnshvalir svimja við 1-2 metrum um sekundi, so teir kunnu halda ondini í langa tíð. Døglingur er til dømis umleið líka stórur og er eisini eitt djúpvatns-ránsdjór, men hann kann kava næstan 2 kilometrar og halda ondini í upp til 85 minuttir, hetta er longri og djúpri enn hjá nøkrum øðrum djóri, sum andar.Til samanberingar kavar grindahvalurin í 15-21 minuttir í senn.
Hetta er kanska ein frágreiðing uppá, hví døglingur sjáldan verður eygleiddur av menniskjum, og hví grindahvalir eru kendir fyri at vera róligir, atkomandi og fyri ikki at órógvast av bátaljóði. Teir hava brúk fyri hvíld!
© Andrew Sutton / eco2


text:
Talan er um eina sonevnda kunningarferð, har sjey fólkatingslimir og eitt embætisfólk úr Fólkatinginum fáa høvi at seta seg inn í føroysk samfelagsviðurskifti. Tað er Ríkisumboðið, ið er vertur fyri vitjanini, sum er í døgunum 10. til 15. september.
Seinnapartin í dag vitjaði ferðalagið úr Fólkatinginum á Glasi, har Ewald Kjølbro, stjóri á Landsverki, tók ímóti og bjóðaði vælkomin.
Síðani vísti Sara L. F. Winther, verkætlanarleiðari á Landsverki, í eini framløgu á gongdina við byggingini. Eisini greiddi ein av útbúgvingarleiðarunum á Glasi, Finn Jensen, frá, hvussu skúlin verður skipaður, tá flutt verður inn í nýggja bygningin við Marknagil.
Eftir hetta varð ferðalagið víst runt á byggiplássinum, har greitt varð frá innrættingini av skúlanum.
Hálova nýggja skúlanum
Donsku gestirnir duldu ikki fyri, at teir vóru hugtiknir av nýggja skúlanum, sum eftir ætlan verður tikin í nýtslu næsta skúlaár.
- Hetta er tann mest bergtakandi skúlabyggingin, eg nakrantíð havi sæð. At tit hava sligið triggjar miðnámsskúlar saman á hendan hátt er eitt fantastiskt hugskot, sigur Karin Gaardsted, fólkatingsumboð fyri Javnarflokkin.
Eisini leiðarin fyri danska politikarahópin undir vitjanini, Liselott Blixt, vísir á tað skilagóða í at savna studentaskúla, handilsskúla og tekniskan skúla undir einum og sama taki.
- Eg ivist ikki í, at hetta fer at sameina tey ungu og bróta niður møguligar fordómar millum tær meiri bókligu og tær meiri handverksligu útbúgvingarnar, tá tey ganga í sama skúla, og har tey síggja, hvat hvør annar tekst við, sigur Liselott Blixt, fólkatingsumboð fyri Danska Fólkaflokkin.
Jan Johansen, umboð fyri Javnaðarflokkin á Fólkatingi, ivast ikki í, at næmingarnir skjótt fara at tillaga seg nýggju útbúgvingarskipanina, og trívast væl undir henni.
- Eg rokni við, at tey, sum hava ta størstu avbjóðingina í einum slíkum skúla, sum eg haldi vera ómetaliga áhugaverdan, eru lærararnir. Tað hevur avgerandi týdning, at teir fara at duga at umstilla seg, sigur Jan Johansen.
Eisini orðførarin í útbúgvingarmálum fyri Sosialistiska Fólkaflokkinum í Fólkatinginum, Jacob Mark, var hugtikin av Glasi.
- Tað er flott, at eitt so lítið samfelag megnar at byggja ein slíkan skúla, eins og tað er imponerandi at síggja, hvat tit annars megna at byggja her í Føroyum, sigur Jacob Mark.
Stóran týdning fyri samfelagsmenningina
Rigmor Dam, landsstýriskvinna í mentamálum, var fegin um at sleppa at vísa donsku fólkatingsumboðunum Glasir, har hon greiddi frá endamálinum og ætlanini við skúlanum.
- Onkursvegna er hetta blivið mítt barn, og tí eri eg ómetaliga fegin um, at vit skjótt sleppa at lata skúlan upp fyri okkara unga fólki. Møguleikarnir eru óavmarkaðir, og Glasir fer komandi mongu árini at fáa ómetaliga stóran týdning fyri menningina av okkara samfelagi, sigur Rigmor Dam.
Stjórin á Landsverki, Ewald Kjølbro, vitjar sjálvandi javnan á byggiplássinum, og hann er nøgdur við gongdina á Føroya størsta byggiplássi.
- Tað er eingin loyna, at verkætlanin hevur havt sínar stóru avbjóðingar, men eg haldi, vit kunnu siga, at tað í løtuni gongur væl, so eg eri rættiliga bjartskygdur um støðuna nú, sigur Ewald Kjølbro.
Rúgvusmikil skrá undir føroyaferðini
Afturat teimum fýra áðurnevndu fólkatingsumboðunum eru Josephine Fock úr Alternativu, Mette Abildgaard úr Konservativa Fólkaflokkinum, Søren Gade úr Vinstra og Søren Thomsen, embætismaður í Fólkatinginum, við í ferðalagnum frá Christiansborg.
Umframt vitjan á Glasi fevnir skráin undir føroyaferðini hjá fólkatingsumboðunum eisini um vitjan við Gjógv, hjá Klaksvíkar kommunu, í Christianskirkjuni, reiðarafyritøkuni Christiani í Grótinum, Heimið við Vágna, LookNorth, Runavíkar kommunu, Bakkafrost, Skúlin við Løkin, ítróttarøkið í Runavík, Vágs kommunu, Fjarundirvísingin í Vági, Ítróttarháskúlan í Vági, Páls Høll, Suðuroyar Sjúkrahús, Delta Seafood, Savnið hjá Thomsen-familjuni á Tvøroyri, Varðin Pelagic, SALT, VisitFaroeIslands, Kirkjubø, Løgmansskrivstovan, Løgtingið, Ríkisumboðið, Tórshavnar kommunu, Sjóvinnuhúsið, Skúlin á Argjahamri og Finsen Kollegium.
Afturat rúgvusmiklu skránni skulu donsku fólkatingsumboðini eisini hitta umboð fyri politisku flokkarnar á Føroya Løgtingi.
Danska ferðalagið fer aftur til Danmarkar seinnapartin fríggjadagin.
Fakta um nýggja miðnámsskúlan
20 útbúgvingar
1.660 næmingar (harav 200 innan hægri útbúgvingar)
250 starvsfólk
19.500 fermetrar
(Myndir: HeinesenMyndir / Landsverk)


text:
Norska arbeiðsgevarafelagið, NHO, hevur fjórða árið á rað gjørt eina kanning millum limafyritøkurnar av, hvørjar førleikar hesar fara at hava tørv á komandi árini.
6 av 10 fyritøkum hava ein meira ella minni ómettaðan starvsfólkatørv. Hetta er 7 prosentstig hægri enn í fjør.
Sambært fyritøkunum, so hava tær mist kundar ella marknaðarpartar, hava útsett ella avlýst møguligar vakstrarætlanir, og onkrar hava minkað um virksemi.
Stjórin í NHO, Kristin Skogen Lund, sigur, at hetta vísir, at tað framhaldandi er eitt mismatch millum útboð og eftirspurning av arbeiðsmegi.
Tað eru serliga tríggir fakbólkar, sum skilja seg frá hinum, og sum fyritøkurnar siga seg hava serligan tørv á komandi 5 árini. Hesir eru útlærdir handverkarar, verkfrøðingar og tøkningar, samfelags- og løgfrøðingar og onnur við fyrisitingarligum útbúgvingum.
Kristin Skogen Lund vísir á, at tað er neyðugt, at fleiri fáa kunnleika til allar teir møguleikar, sum yrkisútbúgvingarnar geva, og vit hava tørv á at fáa lyft tøkni í allari útbúgvingarskipanini.
Tá tað kemur til útbúgvingarstøði, boða norsku fyritøkurnar frá serliga stórum tørvi á førleikum frá yrkisútbúgvingunum. Næstan 6 av 10 fyritøkum siga, at tað er aktuelt at menna førleikarnar hjá starvsfólkunum til eitt sveinabræv.
Hetta vísir ein stóran vilja hjá okkara fyritøkum at geva ófaklærdum formligar førleikar, sigur Kristin Skogen Lund, men kanningin vísir eisini, at nógvar fyritøkur sakna stuðulsskipanir í sambandi við førleikamenning.
Í teimum størru fyritøkunum er eisini týðiligur tørvur á fólki á bachelor ella masterstigi.
Ein líknandi kanning er ikki gjørd í Føroyum, men tað er sannlíkt, at serliga tørvurin á handverkarum er hin sami. Hesin tørvur verður forsterkaður av, at ein serliga ógvusligur tørvur hjá norskum fyritøkum ávirkar føroyskar fyritøkur nógv, tí føroyskir handverkarar velja ofta at fara til Noregs at arbeiða.
Kelda: nho.no


text:
Fyri at kveikja áhugan at gera praktiskar, vinnuligar ella vísindaligar royndir innan fiskivinnuna, letur Fiskivinnuroyndir á hvørjum ári stuðul til verkætlanir innan hesi høvuðsøki:
- Burðardyggur fiskiskapur
- Royndarveiða og virðisøking av fiski
- Búskaparliga og samfelagsliga menning av fiskivinnuni í øllum liðum.
Tilsamans 7,2 mió kr. væntast at verða tøkar til at stuðla við, og freistin at søkja er sett til 4. desember 2017 kl. 12.00.
Serligt umsóknarblað skal nýtast tá søkt verður. Umsóknarblað og meira kunning finst á heimasíðuni hjá Fiskivinnuroyndir her.


text:
Hvør var tað sum segði...
Tað hevur verið nógv tosað um at fáa fleiri kvinnur í politikk. Og nú hava vit í Tjóðveldinum eisini næstan helvtina av tingmanningini sum eru kvinnur. Og tey søguligu faktaini eru eitt sindur syrgilig, haldi eg, tí har sum kvinnur hava verið uppií, har eru eitt nú broytingarnar í §266b, hava fingið fulla undirtøku frá øllum kvinnunum sum vóru á løgtingi tá, tað var eisini kvinnurnar sum stóðu á odda fyri at liberalisera rúsdrekkalógina, og nú ganga teir aftur á odda. Og tað eru eisini kvinnur í løgtinginum sum eru fortalarar fyri at liberalisera fosturtøkulóggávuna. So eg má siga, at eg eri øgiliga ivasamur í, at tað altíð er eitt rætt faktum at fáa kvinnur í politikk. Í hvussu er ikki allar kvinnur.Var tað -
- Bill Justinussen,
- Sjúrður Højgaard, ella
- Jógvan á Lakjuni.
Vóru nakrar illbønir við í tekstinum var tað lætt at kenna Sjúrð Højgaard aftur. Men tað var ikki hann. Hetta er brot úr røðu á løgtingsins røðarapalli tíðliga í síðsta valskeiði, tá seinna ABC-samgongan var nýliga komin til valdið.
Røðan var hildin undir viðgerðini av Løgtingsmáli nr. 22/2008: Uppskot til løgtingslóg um broyting í løgtingslóg um innflutning og sølu av rúsdrekka.


text:
Tit kunnu fáa beinleiðis hjálp til telduna umvegis internetið. Um tørvur er á hjálp, og teldan er íbundin internetinum, so ber til at ringja til HH-Support og fáa okkum at rætta trupulleikan beinleiðis á tykkara teldu, líkamikið um teldan er í Sumba ella Tokio!
Tænastan er púra trygg at brúka, loynitalið broytist hvørja ferð, hjálp verður veitt. Um ynskist kann video-loggfíla sendast kundanum aftaná fjarsupport - har sæst, hvat er gjørt á telduni.
Support telefonnummarið er:
515091
Onlinehjálp
Klikk á myndina fyri at heinta sambindingarforritið:
Krav: teldan skal hava virkið internetsamband (breiðband)
GG: Hetta er ein gjaldtænasta - kr. 100,- fyri hvørja ferð umframt tímaløn.
Skipanin eitur Team-Viewer, tann sama sum bankarnir brúka.
Skipanin er sera einføld at brúka. Tá klikt verður á "Kør" ella "Run", skulu tit gjøgnum telefonina upplýsa, hvat ID-nummarið og loyniorðið (Adgangskode) er, so sleppa vit inn á teldu tykkara at rætta feilir og annað.
Hendan myndin kemur upp á skíggjan: